CELEX: 32014D0341
Language: ro
Date: 2013-09-03 00:00:00
Title: 2014/341/UE: Decizia Comisiei din 3 septembrie 2013 – Ajutorul de stat SA.32554 (09/C) – Ajutor pentru restructurare în favoarea Hypo Group Alpe Adria pus în aplicare de Austria [notificată cu numărul C(2013) 5648]  Text cu relevanță pentru SEE

14.6.2014   
            
            
               RO
            
            
               Jurnalul Oficial al Uniunii Europene
            
            
               L 176/1
            
         DECIZIA COMISIEI
   din 3 septembrie 2013
   Ajutorul de stat SA.32554 (09/C)
   Ajutor pentru restructurare în favoarea Hypo Group Alpe Adria pus în aplicare de Austria
   [notificată cu numărul C(2013) 5648]
   (Numai textul în limba germană este autentic)
   (Text cu relevanță pentru SEE)
   (2014/341/UE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 108 alineatul (2) primul paragraf,
   având în vedere Acordul privind Spațiul Economic European, în special articolul 62 alineatul (1) litera (a),
   după ce statele membre și alte părți interesate au fost invitate să își prezinte observațiile în conformitate cu dispozițiile menționate anterior (1),
   întrucât:
   1.   PROCEDURĂ
   
   
               (1)
            
            
               În decembrie 2008, Hypo Group Alde Adria („HGAA” sau „banca”) a primit 900 de milioane EUR sub forma unui Partizipationskapital (capital participativ) de rangul 1 (2) din partea Republicii Austria, în baza schemei austriece de sprijin financiar („schema de sprijin financiar”) (3).
            
         
               (2)
            
            
               La 29 aprilie 2009, Austria a prezentat Comisiei un plan de viabilitate privind HGAA.
            
         
               (3)
            
            
               În decizia sa din 12 mai 2009 în cazul N 254/2009 („decizia de deschidere din 2009”) (4), Comisia a inițiat procedura oficială de investigare, în conformitate cu articolul 16 din Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 108 din Tratatul privind funcționarea Uniunii Europene (5), exprimându-și îndoielile cu privire la compatibilitatea cu piața internă a ajutorului pentru restructurare pe care Germania l-a acordat acționarului majoritar al HGAA, BayernLB, în decembrie 2008. În aceeași decizie, Comisia a pus la îndoială soliditatea fundamentală a HGAA.
            
         
               (4)
            
            
               HGAA a fost naționalizată la 23 decembrie 2009. În contextul respectiv, o serie de măsuri de ajutor au fost autorizate temporar de Comisie prin decizia sa din 23 decembrie 2009 în cazurile C 16/2009 și N 698/2009 (6) („decizia de salvare din decembrie 2009”), în temeiul articolului 107 alineatul (3) litera (b) din Tratatul privind funcționarea Uniunii Europene („TFUE”), până la înaintarea către Comisie a unui plan de restructurare credibil privind HGAA. În aceeași decizie, Comisia a extins procedura oficială de investigare cu privire la o serie de măsuri de ajutor suplimentare acordate de Austria în favoarea HGAA.
            
         
               (5)
            
            
               La 22 iunie 2010, Comisia a prelungit procedura oficială de investigare, în special ca urmare a faptului că planul de restructurare revizuit privind HGAA, care fusese prezentat la 16 aprilie 2010, nu a reușit să demonstreze restabilirea viabilității, repartizarea corespunzătoare a sarcinilor și reducerea denaturărilor concurenței. De asemenea, Comisia a prelungit autorizarea ajutorului pe care îl considerase temporar ca fiind compatibil cu piața internă în decizia de salvare din decembrie 2009 până la încheierea examinării planului de restructurare pentru HGAA („decizia de extindere din 2010”) (7).
            
         
               (6)
            
            
               La 29 decembrie 2010, Austria a notificat o măsură suplimentară în favoarea HGAA sub forma unei garanții pentru active în valoare de 200 de milioane EUR. Măsura de ajutor a fost autorizată prin decizia Comisiei din 19 iulie 2011 în cazurile SA.32172 (2011/NN) și SA.32554 (2009/C) (8) („decizia de salvare din iulie 2011”).
            
         
               (7)
            
            
               La 7 februarie 2011, Comisia a informat Austria și Germania cu privire la disjungerea procedurală a cazului N 689/2009 (9) referitor la HGAA din cazul C 16/2009 referitor la BayernLB. Ulterior, procedura referitoare la HGAA a fost înregistrată cu numărul SA.32554 (2009/C). Prezenta decizie se referă numai la cazul SA.32554 (2009/C).
            
         
               (8)
            
            
               La 21 aprilie 2011, Austria a prezentat un nou plan de restructurare pentru HGAA.
            
         
               (9)
            
            
               La 3 decembrie 2012, Austria a notificat o măsură de ajutor suplimentară în favoarea HGAA sub forma unei injecții de capital prin acțiuni ordinare din partea Republicii Austria și a unei garanții de stat pentru titlurile de creanță subordonate care urmează să fie emise de HGAA. Notificarea conținea o listă de angajamente pentru HGAA. Măsurile respective au fost autorizate temporar prin decizia Comisiei din 5 decembrie 2012 în cazul SA.32554 (2009/C) (10) („decizia de salvare din decembrie 2012”) Autorizarea a avut loc având în vedere anumite angajamente prezentate de Austria. Cu toate acestea, Austria a respectat angajamentele doar parțial.
            
         
               (10)
            
            
               La 5 octombrie 2012, Austria a introdus o acțiune în anulare împotriva deciziei Comisiei din 25 iulie 2012 în cazul SA.28484 (C 16/2009 ex N 254/2009) (11) [ulterior retrasă și înlocuită prin decizia Comisiei din 5 februarie 2013 (12)] privind BayernLB („decizia BayernLB”).
            
         
               (11)
            
            
               Pentru o descriere detaliată a procedurii, se face trimitere la decizia de deschidere din 2009, decizia de salvare din decembrie 2009, decizia de extindere din 2010, decizia de salvare din iulie 2011 și decizia de salvare din decembrie 2012.
            
         
               (12)
            
            
               Diferitele planuri de restructurare pentru HGAA, precum și modificările la acestea au fost discutate de autoritățile austriece și serviciile Comisiei în cadrul mai multor reuniuni, conferințe telefonice și al altor schimburi de informații desfășurate în perioada iulie 2010 – august 2013.
            
         
               (13)
            
            
               La 29 iunie 2013, Austria a notificat un plan de restructurare care prevedea lichidarea HGAA, completat ulterior cu declarația din 27 august 2013.
            
         2.   DESCRIERE
   
   2.1.   BENEFICIARUL
   
               (14)
            
            
               HGAA este un grup financiar activ pe plan internațional, cu sediul în Klagenfurt, Carintia, de unde sunt controlate și dirijate activitățile sale bancare și de leasing, inclusiv cele de lichidare, prin intermediul Hypo Alpe Adria Bank-International („HBInt”). HBInt îndeplinește funcțiile centrale ale grupului, inclusiv în materie de control, contabilitate, gestionare generală a riscurilor, chestiuni legislative și de conformitate juridică, gestionarea lichidităților, emitere de garanții reale mobiliare și refinanțarea filialelor HGAA.
            
         
               (15)
            
            
               La sfârșitul anului 2012, HGAA avea un bilanț total general de 33,8 miliarde EUR, precum și active ponderate în funcție de risc în valoare de aproximativ 21 de miliarde EUR.
            
         
               (16)
            
            
               HGAA este deținută în proporție de 100 % de Republica Austria (13).
            
         
               (17)
            
            
               Începând din 31 decembrie 2008, HGAA a fost prezentă, prin intermediul filialelor bancare și/sau de leasing, în 12 țări, și anume, Austria, Slovenia, Italia, Germania, Ungaria, Bulgaria, Croația, Serbia, Bosnia și Herțegovina, Muntenegru, Ucraina și fosta Republică iugoslavă a Macedoniei („FYROM”).
            
         
               (18)
            
            
               În prezent, HGAA își desfășoară activitatea în Austria prin intermediul HBA. De asemenea, HGAA este activă în Slovenia (prin HBS și societatea de leasing HLS), Croația (prin HBA și societatea de leasing integrată HAALC), Bosnia și Herțegovina (prin cele două entități bancare HBFBiH și HBRS în Republika Srpska, inclusiv societatea de leasing HLRS), Serbia (prin HBSE) și Muntenegru (prin HBM) [denumite în mod colectiv „țările din Europa de Sud-Est” (ESE)].
            
         
               (19)
            
            
               Pentru o mare parte din participațiile industriale și filialele financiare ale băncii, a fost lansat un proces de lichidare. HBI din Italia a încetat orice activități noi până la 1 iulie 2013. Alte filiale aflate în proces de lichidare sunt societatea de leasing HLC din Croația și o unitate de lichidare croată derivată din activele bancare transferate (H-ABDUCO), societatea de leasing HLA din Austria, societatea de leasing HLG din Germania, societatea de leasing HLM și o unitate de lichidare derivată din activele bancare transferate (HDM) din Muntenegru, societatea de leasing HLHU din Ungaria, societatea de leasing HLBG din Bulgaria, societatea de leasing HLMK din FYROM, societatea de leasing HLUA din Ucraina, societatea de leasing HETA BiH și unitatea de lichidare derivată din activele bancare transferate (BORA) din Bosnia și Herțegovina, societățile de leasing HLSE și HRSE din Serbia, societățile de leasing TCK și TCV din Slovenia, care sunt două entități derivate din activitățile bancare și de leasing transferate, precum și societatea de leasing HLI din Italia (14). Societatea Alpe Adria Privatbank din Liechtenstein a fost deja lichidată.
            
         
               (20)
            
            
               Considerentele de mai jos prezintă o imagine de ansamblu asupra entităților care sunt încă active.
            
         
               (21)
            
            
               Filiala HBA din Austria este prezentă pe segmentul retail, corporativ și instituțional. Filiala oferă toate serviciile clasice furnizate de o bancă universală. Fiind concentrată pe landul Carintia și având sucursale în Viena și Salzburg, HBA are o cotă de piață națională mai mică de […] (15) % măsurată în active și de […] % în depozite.
            
         
               (22)
            
            
               În Slovenia, grupul este prezent prin intermediul băncii HBS (cotă de piață de aproximativ […] % măsurată în active și de […] % în depozite). În ceea ce privește societatea de leasing HLS, aceasta se concentrează asupra activităților de leasing mobile și imobile selectate.
            
         
               (23)
            
            
               HBC din Croația este o bancă universală (cotă de piață de aproximativ […] % măsurată în active, și de […] % în depozite). HAALC are activități în domeniul leasing-ului și deține o cotă de piață de aproximativ […] % în volum de finanțări noi.
            
         
               (24)
            
            
               În Bosnia și Herțegovina, sunt active două bănci diferite, HBRS în Republika Srpska (cotă de piață de aproximativ […] % în active și de […] % în depozite) și HBFBiH în Federația Bosnia și Herțegovina (având o cotă de piață de […] % în active). Societatea de leasing HLRS, deținută de HBRS, are o cotă de piață de aproximativ […] % în volum de finanțări noi.
            
         
               (25)
            
            
               În Muntenegru, HBM deține o cotă de piață de […] % în active. Activitățile de leasing generate de bancă dețin o cotă de piață de […] %.
            
         
               (26)
            
            
               HBSE din Serbia se axează pe segmentele privat și de afaceri (cotă de piață de aproximativ […] % în active și de […] % în depozite).
            
         2.2.   MĂSURILE DE AJUTOR
   
      Decembrie 2008 – Măsurile adoptate de BayernLB și măsurile de stat adoptate în baza pachetului de sprijin bancar austriac
   
   
               (27)
            
            
               În 2008, HGAA a primit sprijin din partea acționarilor săi la vremea respectivă, și anume, BayernLB și Republica Austria.
               
                           —
                        
                        
                           În luna decembrie 2008, HGAA a primit 700 de milioane EUR din partea acționarului său majoritar la vremea respectivă, și anume, BayernLB, care, în aceeași lună, primise ajutor de stat din partea landului Bavaria.
                        
                     
                           —
                        
                        
                           La 29 decembrie 2008, HGAA a primit 900 de milioane EUR în Partizipationskapital de rangul 1 din partea Republicii Austria, precum și garanții de lichiditate de 1,35 miliarde EUR pentru împrumuturi obligatare, ambele în baza schemei de sprijin financiar.
                        
                     
         
      Decembrie 2009 – Recapitalizarea de stat și garanții de stat
   
   
               (28)
            
            
               Atunci când a fost naționalizată, HGAA a primit următoarele măsuri de ajutor:
               
                           —
                        
                        
                           o garantare temporară a activelor, în valoare de 100 de milioane EUR, din partea Austriei, în temeiul condițiilor pentru băncile aflate în dificultate majoră în cadrul schemei de sprijin financiar;
                        
                     
                           —
                        
                        
                           o recapitalizare în valoare de 450 de milioane EUR din partea Austriei în temeiul condițiilor pentru băncile aflate în dificultate majoră în cadrul schemei de sprijin financiar.
                        
                     
         
      Ianuarie 2011 – Garantarea activelor
   
   
               (29)
            
            
               Ca urmare a necesarului suplimentar de reducere a valorii contabile, Austria a acordat HGAA o garanție a activelor în valoare de 200 de milioane EUR, de la 31 decembrie 2010 până la 30 iunie 2013.
            
         
      Decembrie 2012 – Recapitalizarea de stat și garanții de stat
   
   
               (30)
            
            
               Ca urmare a deciziei din partea autorității de supraveghere austriece, HGAA a trebuit să respecte un grad de adecvare a capitalului crescut de 12,04 % până la 31 decembrie 2012. În acest sens, HGAA a primit din partea autorităților austriece:
               
                           —
                        
                        
                           o creștere de capital, în valoare de 500 de milioane EUR, sub formă de acțiuni; și
                        
                     
                           —
                        
                        
                           o garanție de stat pentru instrumentele de capital subordonate de rangul 2, cu o valoare nominală de 1 miliard EUR.
                        
                     
         
               (31)
            
            
               Pentru o descriere detaliată a băncii și a măsurilor de ajutor autorizate până în prezent, se face trimitere la considerentele 17-19 din decizia de deschidere, considerentele 13-15 și 27-40 din decizia de salvare din decembrie 2009, considerentele 15-19 din decizia de salvare din iulie 2011, precum și considerentele 11-12 din decizia de salvare din decembrie 2012.
            
         2.3.   MĂSURILE DE AJUTOR SUPLIMENTAR NEACORDATE ÎNCĂ
   
               (32)
            
            
               Planul de restructurare proiectează pentru perioada 2013-2017 un necesar de capital suplimentar pentru unitatea de lichidare de aproximativ 2,6 miliarde EUR în scenariul de bază, 4,7 miliarde EUR în scenariul pesimist și 5,4 miliarde EUR în scenariul de simulare de criză. În ipoteza furnizării capitalului în formă lichidă, necesitățile de lichidități suplimentare ale HGAA până în 2007 s-ar ridica la 2,5 miliarde EUR într-un scenariu de bază, estimându-se că va ajunge la 3,3 miliarde EUR într-un scenariu pesimist de simulare de criză. (În cazul în care măsurile nu sunt acordate sub formă lichidă, ar putea fi necesare măsuri în materie de lichidități cu o valoare mai mare.)
            
         
               (33)
            
            
               Ca măsură preventivă, Austria a solicitat Comisiei să autorizeze măsurile de ajutor de stat care ar putea fi necesare pentru a satisface necesitățile de lichidități sau de capital suplimentar, în vederea îndeplinirii tuturor cerințelor legale sau pentru acoperirea pierderilor. Orice capital acordat se va limita la valoarea necesară îndeplinirii cerințelor legale minime în materie de capital, care trebuie confirmate de autoritatea de supraveghere competentă.
            
         2.4.   CONTRIBUȚIA FOȘTILOR ACȚIONARI AI HGAA
   
               (34)
            
            
               Înainte de naționalizare, HGAA avea următorii proprietari: BayernLB (67,08 %), landul Carintia prin intermediul Kärntner Landesholding (12,42 %), Grazer Wechselseitige Versicherung AG („GRAWE”) (20,48 %) și Mitarbeiterstiftung Hypo Alpe Adria (0,02 %).
            
         
               (35)
            
            
               Toți proprietarii au cesionat drepturile lor de acționari prin vânzarea acțiunilor Austriei la prețul simbolic de un euro.
            
         
               (36)
            
            
               BayernLB a renunțat la toate drepturile sale de acționar, inclusiv la un Ergänzungskapital (capital suplimentar) de rangul 2 existent în valoare de 300 de milioane EUR în cadrul HGAA și a eliberat HGAA de obligația de a rambursa 525 de milioane EUR din liniile de credit existente care îi fuseseră acordate anterior (16).
            
         
               (37)
            
            
               În scopul de a asigura lichiditățile pentru HGAA, BayernLB a emis din nou o linie de lichiditate, care încetase în decembrie 2009, în valoare de […] EUR. De asemenea, s-a convenit ca finanțarea existentă în interiorul grupului, în valoare de […] EUR, acordată de BayernLB HGAA, să rămână în cadrul HGAA până la 31 decembrie 2013. Pentru 2014, BayernLB va menține în cadrul HGAA o finanțare în valoare de […] EUR, iar pentru 2015, o finanțare de […] EUR. Sumele respective sunt garantate de Austria în cazul în care HGAA este divizată sau în cazul în care este adoptată o altă măsură comparabilă din punct de vedere economic, care nu asigură viabilitatea HGAA (17).
            
         
               (38)
            
            
               În 2008, BayernLB injectase deja un capital în valoare de 700 de milioane EUR în HGAA, care între timp a fost deja epuizat, deoarece a fost utilizat în totalitate pentru acoperirea pierderilor.
            
         
               (39)
            
            
               GRAWE a subscris la un capital de rangul 1 neconvertibil în valoare de 30 de milioane EUR (Partizipationskapital) cu un dividend de 6 % pe an începând cu 2013 în cazul realizării de profit. Pe baza unei decizii luate de Republica Austria la 30 mai 2011, valoarea nominală a capitalului respectiv a fost redusă la 9 milioane EUR ca urmare a unei alocări de pierderi (reduceri de capital - Kapitalschnitt).
            
         
               (40)
            
            
               De asemenea, GRAWE a contribuit cu 100 de milioane EUR în ceea ce privește lichiditățile până la 31 decembrie 2013. Lichiditățile au fost garantate (50 de milioane EUR prin obligațiunile acoperite în Austria, iar celelalte 50 de milioane EUR prin alte active eligibile pentru emiterea obligațiunilor structurate).
            
         
               (41)
            
            
               Landul Carintia a contribuit la operațiunea de salvare în decembrie 2009 prin intermediul
               
                           —
                        
                        
                           unei recapitalizări de 200 de milioane EUR, care a fost realizată în două tranșe: (i) Carintia a convertit capitalul de rangul 2 în valoare de 50 de milioane EUR într-un Partizipationskapital de rangul 1 de aproximativ 31 de milioane EUR și a injectat 150 de milioane EUR sub forma unui Partizipationskapital. Partizipationskapital are un dividend aferent profitului de 6 %, scadent pentru prima dată în exercițiul financiar 2013. Valoarea totală de 181 de milioane EUR de Partizipationskapital injectat inițial a fost redusă între timp la aproximativ 55 de milioane EUR prin intermediul unei reduceri de capital (Kapitalschnitt);
                        
                     
                           —
                        
                        
                           unor măsuri de lichidități în valoare de aproximativ 200 de milioane EUR acordate de landul Carintia în contextul relațiilor de afaceri existente.
                        
                     
         
               (42)
            
            
               Tabelul următor oferă o imagine de ansamblu cu privire la sumele inițiale reprezentând Partizipationskapital la HGAA (toate în HBInt) și asupra valorii sale actuale. Ar trebui reamintit faptul că Partizipationskapital nu are drept de vot. Toate acțiunile cu drept de vot sunt deținute de Republica Austria.
               
                  Tabelul 1
               
               
                  Prezentare generală a capitalului participativ (Partizipationskapital)
               
               
                           Partizipationskapital din partea vechilor acționari
                        
                     
                            
                        
                        
                           Suma inițială (în EUR)
                        
                        
                           După reducerea de capital (Kapitalschnitt)și alte măsuri (conversie etc.)
                        
                     
                           GRAWE
                        
                        
                           30 000 000
                        
                        
                           9 170 369
                        
                     
                           Landul Carintia
                        
                        
                           30 772 982
                        
                        
                           9 406 653
                        
                     
                           Landul Carintia
                        
                        
                           150 000 000
                        
                        
                           45 851 845
                        
                     
                           
                              Sumă intermediară
                           
                        
                        
                           
                              210 772 982
                           
                        
                        
                           
                              64 428 867
                           
                        
                     
                           Republica Austria
                        
                        
                           900 000 000
                        
                        
                           275 111 073
                        
                     
                           Total
                        
                        
                           1 110 772 982
                        
                        
                           339 539 940
                        
                     
         
               (43)
            
            
               HGAA a răscumpărat mai multe instrumente de capital hibride și de alt tip, care se situau semnificativ sub valoarea nominală sau le-a anulat în totalitate, consolidându-și astfel capitalul propriu: în aprilie 2012, HGAA a încheiat o tranzacție care a produs o creștere a capitalului de rangul 1 în valoare de 153 de milioane EUR. În august 2012, HGAA a anulat o parte dintre instrumentele hibride, generând astfel o sumă suplimentară de 23,5 milioane EUR în capital. În decembrie 2012, HGAA a oferit o răscumpărare a altor instrumente de capital, care a condus la un profit extraordinar de […] EUR.
            
         
               (44)
            
            
               De asemenea, titularii de fonduri proprii (Partizipationskapital și alte instrumente de capital hibride) nu au primit niciun fel de dividende sau cupoane dependente de profit, ca urmare a pierderilor suferite de HGAA. Pentru 2009 și 2010, HGAA ar putea, prin urmare, să păstreze mai mult de […] EUR.
            
         2.5.   CAUZELE PROBLEMELOR HGAA
   
               (45)
            
            
               Problemele HGAA au fost cauzate, în principal, de o strategie de creștere agresivă, bazată pe finanțare ieftină garantată de stat.
            
         
               (46)
            
            
               HGAA a mizat foarte mult pe o creștere și o intrare rapidă pe piețele din țările ESE. În special în perioada 2000-2007, HGAA a intrat pe un număr mare de piețe noi. Ca urmare, mărimea bilanțului HGAA a crescut la 43,3 miliarde EUR la 31 decembrie 2008, de la 9,8 miliarde EUR la 31 decembrie 2002.
               
                  Tabelul 2
               
               
                  Extinderea HGAA, pentru fiecare țară și linie de activitate
               
               
         
               (47)
            
            
               Strategia de extindere a fost facilitată de costurile de finanțare favorabile ale HGAA datorită garanțiilor de stat acordate de landul Carintia (Ausfallshaftung), care au crescut de la 4,9 miliarde EUR la 31 decembrie 2002, până la 20,7 miliarde EUR la 31 decembrie 2009. Din cauza accesului la finanțare ieftină, HGAA a neglijat generarea de depozite locale.
            
         
               (48)
            
            
               Extinderea rapidă a bilanțului pe piețele ESE și finanțarea ieftină garantată de stat au generat profituri pe termen scurt. Din 2002 până în 2006, HGAA a înregistrat profituri în fiecare an, cu excepția anului 2004. Cu toate acestea, modelul de afaceri a mascat riscurile adiacente privind deteriorarea calității activelor și refinanțarea, determinând banca să neglijeze revizuirile și elaborarea corespunzătoare a procedurilor privind controlul intern și gestionarea riscurilor, care ar fi fost necesare pentru a face față necesităților schimbate în urma extinderii. Întrucât considerentele privind volumul de afaceri au stat la baza strategiei băncii, determinând-o să își asume riscuri mari, în special în ceea ce privește proiectele în domeniile bunurilor imobiliare și turismului, riscurile economice și comerciale nu au fost evaluate corect în mod sistemic. De asemenea, lipsa unor mecanisme de control adecvate a plasat banca într-o poziție vulnerabilă la fraudă, cauzând mai multe anchete penale. În timp, portofoliul său a fost afectat de o parte importantă de credite neperformante, parțial din cauza lipsei de constituire corespunzătoare a garanțiilor. În multe cazuri, garanțiile reale aferente s-au dovedit dificil sau imposibil de vândut, ceea ce a impus reduceri importante ale valorii contabile.
            
         
               (49)
            
            
               În plus, prin acordarea de împrumuturi în euro sau franci elvețieni unei părți semnificative din sectorul său de retail și întreprinderi mici și mijlocii („IMM-uri”), banca s-a expus unor riscuri de rambursare suplimentare. Având în vedere, în special, aprecierea ulterioară a francului elvețian în raport cu monedele locale, riscurile respective s-au materializat parțial.
            
         
               (50)
            
            
               Deși se încadra în limitele de reglementare la momentul respectiv, având în vedere profilul de risc care rezultă din portofoliul său de active și de clienți țintă, banca funcționa cu deficit de capital. Acest factor a devenit o problemă aproape de îndată ce situația s-a inversat. Un calcul inclus în planul de lichidare prezentat demonstrează că, fără măsurile de ajutor, banca ar fi avut, începând cu 2013, un grad de adecvare al capitalului negativ, atât pentru gradul de adecvare al capitalului de rang 1 […], cât și pentru cel al fondurilor proprii totale […]. Calculul este fictiv în măsura în care ar fi fost necesară o reducere drastică sau chiar o lichidare a băncii înainte de momentul respectiv. În opinia Austriei, lichidarea ar fi avut efecte sistemice asupra stabilității financiare în Austria, în special datorită garanțiilor de pasiv asumate de landul Carintia, care ar fi putut fi declanșate într-un astfel de scenariu, precum și în țările ESE în care HGAA deține o cotă de piață semnificativă.
            
         
               (51)
            
            
               Banca și-a dat seama prea târziu că modelul său de afaceri avea disfuncționalități și a reacționat prea lent, parțial din cauza structurii complexe a grupului și a dificultății de a gestiona un astfel de grup eterogen și mare.
            
         
               (52)
            
            
               Chiar la începutul […], calitatea activelor aferente noilor afaceri continua să reprezinte un aspect problematic, iar marjele erau necorespunzătoare, atunci când se iau în considerare riscurile corespunzătoare și costurile de capital.
            
         
               (53)
            
            
               Planurile de restructurare prezentate anterior nu au demonstrat viabilitatea autonomă a HGAA.
            
         
               (54)
            
            
               De asemenea, în informațiile furnizate de Austria pe care se bazează prezenta decizie (18), scenariile de bază ale planului de restructurare prezintă rezultatul grupului ca fiind negativ pe parcursul perioadei 2013-2017, stabilind un necesar de capital suplimentar de […] EUR. Inclusiv „cazul de gestionare”, care nu conține măsuri adecvate pentru a limita posibilele denaturări ale concurenței, arată o revenire la un nivel de profitabilitate modest (de […]) numai în anul 2017, cu pierderi înainte de termenul respectiv. În plus, costurile potențiale pentru prelungirile de garanții după 2013 nu sunt incluse în prognoză.
            
         2.6.   RESPECTAREA PARȚIALĂ A ANGAJAMENTELOR
   
               (55)
            
            
               În decizia de salvare din decembrie 2012, Comisia a autorizat măsurile notificate de Austria ținând seama de anumite angajamente asumate de către statul membru, al căror scop era de a garanta că denaturarea concurenței va fi limitată în cea mai mare măsură posibilă. Angajamentele au vizat limitarea activităților economice ale băncii, de exemplu în ceea ce privește nivelurile profitului, categoriile de risc ale clienților și scadențe, contribuind astfel la limitarea comportamentul de risc și, prin urmare, a posibilității de extindere a activităților în detrimentul concurenților.
            
         
               (56)
            
            
               În ianuarie 2013, Austria a informat Comisia cu privire la faptul că, din motive de ordin economic, banca a fost în imposibilitatea de a respecta toate angajamentele pentru o parte dintre filialele sale. Aceasta a făcut referire, în special, la restricțiile privind împrumuturile în valută, restricțiile de limitare a angajamentelor privind finanțarea publică și creditele destinate persoanelor juridice pentru clienții cu un rating al creditului de […], cu privire la care Austria a afirmat că nu au putut fi puse în aplicare în țările ESE, precum și, în cazul HBA, restricția de limitare a angajamentelor privind finanțarea publică pentru […].
            
         3.   PLANUL DE LICHIDARE
   
   
               (57)
            
            
               La 29 iunie 2013, Austria a prezentat un plan de lichidare în baza căruia HGAA va intra în lichidare ordonată, fiindu-i acordat timpul necesar disponibil pentru a vinde activele potențial viabile, în timp ce celelalte părți vor fi lichidate în timp.
            
         
               (58)
            
            
               În baza planului de lichidare, dimensiunea bilanțului HGAA va scădea cu 85 %, de la 43,3 miliarde EUR la sfârșitul anului 2008 la 6,56 miliarde EUR în 2017. În aceeași perioadă, activele sale ponderate în funcție de risc vor scădea cu 85 %, la 4,75 miliarde EUR de la 32,8 miliarde EUR la sfârșitul anului 2008.
            
         
               (59)
            
            
               Pentru a pune în aplicare lichidarea, planul de lichidare prezintă o strategie privind cei trei piloni rămași ai băncii, și anume, (i) banca austriacă (HBA), (ii) rețeaua ESE și (iii) partea de lichidare.
            
         
               (60)
            
            
               Procesul de lichidare va fi condus de la nivelul grupului central, unde, între timp, au avut loc o serie de îmbunătățiri în ceea ce privește, printre altele, gestionarea riscurilor, raportarea, evaluarea garanțiilor reale și procedurile referitoare la evaluările de credit (19).
            
         
               (61)
            
            
               Per ansamblu, planul de lichidare pune accentul pe finalizarea vânzării HBA, care a fost deja inițiată, precum și pe creșterea atractivității rețelei ESE, cu scopul de a permite o vânzare a tuturor entităților ESE până la cel târziu 30 iunie 2015. În acest scop, Austria a acordat o serie de angajamente privind orice activități noi cu scopul de a asigura un echilibru adecvat între risc și profitabilitate atât timp cât entitățile ESE nu au fost vândute.
            
         
               (62)
            
            
               În special, HGAA va plăti, în principiu, numai împrumuturi ipotecare noi pentru persoane fizice cu o pondere a creditelor în valoarea garanțiilor ipotecare de […] % sau mai mult, matricea privind costul de finanțare internă va corespunde situației de finanțare a sucursalei sau a filialei relevante și […], în afară de anumite excepții, va fi acordată numai clienților în cazul în care clientul respectiv deține […].
            
         VÂNZAREA HBA
   
               (63)
            
            
               La 31 mai 2013, a fost semnat un contract cu Anadi Financial Holdings Pte. Ltd. pentru vânzarea tuturor acțiunilor HBA, finalizarea vânzării respective preconizându-se a avea loc înainte de 31 decembrie 2013 (20).
            
         
               (64)
            
            
               Până la încheierea vânzării, HBA va continua să se concentreze pe poziția sa de bancă regională în landul Carintia, cu filiale în Viena și Salzburg. Dimensiunea băncii a fost deja redusă semnificativ, iar înainte de 31 decembrie 2011 a fost transferat un portofoliu problematic în valoare de 1,99 miliarde EUR. Începând cu 31 decembrie 2012, bilanțul HBA se ridică la 4,15 miliarde EUR (în timp ce bilanțul la 31 decembrie 2008 avea o valoare de 7,05 miliarde EUR).
            
         REȚEAUA ESE
   
               (65)
            
            
               Activitatea economică a rețelei ESE a fost deja redusă considerabil prin axarea pe piețele principale și pe competențele de bază în Slovenia, Croația, Bosnia și Herțegovina, Serbia și Muntenegru. În plus, entitățile operaționale din țările respective au fost eliberate de un portofoliu de 2,4 miliarde EUR, iar un alt transfer de portofoliu în valoare de […] EUR este planificat pentru 2013, sub rezerva aprobării de către autoritățile de supraveghere locale. Mărimea bilanțului total al rețelei ESE se ridică la aproximativ 10,11 miliarde EUR la 31 decembrie 2012 și va scădea în continuare la mai puțin de […] EUR după finalizarea transferului de portofoliu suplimentar prevăzut, reprezentând aproximativ […] % din valoarea bilanțului în comparație cu 31 decembrie 2008 (14,8 miliarde EUR).
            
         
               (66)
            
            
               De asemenea, a existat o modificare în ceea ce privește strategia de afaceri pentru funcționarea entităților respective în țările ESE, cu scopul de a îmbunătăți atractivitatea acestora pentru cumpărători, cu accent pe întreprinderile mici, pe sectorul retail și pe IMM-uri. Strategia lor de finanțare este, de asemenea, în schimbare, entitățile ESE locale concentrându-se pe obținerea unor finanțări la nivel local în loc să se bazeze prea mult pe finanțarea acordată de grup. Activitatea nouă este deja complet finanțată la nivel local.
            
         
               (67)
            
            
               În Slovenia, activitățile bancare se axează pe […] și […] clienți […], cu scopul de a […]. […] se vor reduce în mod semnificativ cu un proiect de ieșire din […], în timp ce banca rămâne activă în […].
            
         
               (68)
            
            
               În Croația, scopul băncii este de a […] cu obiectivul de […]. Pentru […], obiectivul este de a se concentra mai mult asupra […]. Obiectivul […] este […].
            
         
               (69)
            
            
               În Bosnia și Herțegovina, activitățile bancare se vor axa din ce în ce mai mult pe […] împreună cu o […] mai strictă, […] mai bună și […]. […] se vor reduce cu […], rămânând în centrul atenției.
            
         
               (70)
            
            
               În Serbia se pune accentul pe […], cu obiectivul de a […]. În ceea ce privește […], se pune accentul pe […], precum și pe […]. Banca are ca obiectiv […], inclusiv pentru portofoliile performante […].
            
         
               (71)
            
            
               În Muntenegru, […] se concentrează pe […], în timp ce se axează pe […].
            
         
               (72)
            
            
               Schimbarea privind strategia de afaceri și orientarea băncilor ESE vizează sporirea șanselor ca entitățile să poată fi vândute în timp. Planul de lichidare prevede că rețeaua ESE va fi vândută ca întreg sau separat până la 30 iunie 2015. Orice vânzare va fi realizată prin intermediul unor proceduri de vânzare deschise și transparente, oferindu-se cumpărătorilor opțiunea de a achiziționa rețeaua în totalitate sau parțial.
            
         
               (73)
            
            
               Orice parte a rețelei ESE care nu se vinde până la 30 iunie 2015 va înceta fără întârziere să se angajeze în activități noi și va fi transferată unității de lichidare (21).
            
         UNITATEA DE LICHIDARE
   
               (74)
            
            
               Obiectivul unității de lichidare este de a reduce toate entitățile și portofoliile de lichidare cât mai repede posibil.
            
         
               (75)
            
            
               Activitățile din Italia sunt deja în lichidare. Obiectivul este de a realiza un proces de lichidare ordonată, evitându-se, în același timp, o retragere bruscă a depozitelor (22).
            
         
               (76)
            
            
               În plus, partea de lichidare include toate celelalte portofolii care au fost identificate pentru a fi lichidate (inclusiv entitățile care au încetat orice activități noi, inclusiv filialele din Macedonia, Ucraina, Bulgaria, Germania și Ungaria), precum și participațiile în întreprinderi industriale și turistice.
            
         
               (77)
            
            
               În rezumat, partea de lichidare include, în special:
               
                           (i)
                        
                        
                           HBI;
                        
                     
                           (ii)
                        
                        
                           participațiile în întreprinderi nestrategice (industriale și turistice);
                        
                     
                           (iii)
                        
                        
                           valori mobiliare de lichidare, și anume (a) portofoliul HBInt, precum și portofoliile de lichidare existente și liniile de refinanțare rămase în diverse entități (în special în HBI și țările ESE); (b) portofoliile care au fost eliminate din anumite filiale, cum ar fi HBI și băncile și societățile de leasing din rețeaua ESE; (c) societățile de leasing de lichidare;
                        
                     
                           (iv)
                        
                        
                           vehiculele Norica și HBInt Credit Management (CM) (23).
                        
                     
         
               (78)
            
            
               Până în 2017, totalul cumulativ estimat al nevoilor de capital (în special datorită reducerilor valorii contabile a entităților care trebuie vândute, din cauza unor noi pierderi din diferite portofolii și datorită refinanțării necesare) se ridică la aproximativ 2,6 miliarde EUR în scenariul de bază și până la 5,4 miliarde EUR într-un scenariu pesimist de simulare de criză. Planul de lichidare presupune, de asemenea, nevoi de lichidități suplimentare, în funcție de acordarea capitalului în numerar sau prin intermediul unei garanții. În ipoteza furnizării capitalului în formă lichidă, necesitățile de lichidități suplimentare ale HGAA până în 2007 s-ar ridica la 2,5 miliarde EUR într-un scenariu de bază, estimându-se să ajungă la 3,3 miliarde EUR într-un scenariu pesimist de simulare de criză (24).
            
         
               (79)
            
            
               Cu toate acestea, deoarece, în opinia Austriei, diferite opțiuni se află încă în curs de examinare pentru partea de lichidare, estimările pot suferi modificări. De exemplu, Austria a anunțat că analizează opțiunea de a instala o societate de administrare a investițiilor („S.A.I.”), ceea ce i-ar permite HGAA să transfere activele de lichidare către entitatea respectivă care funcționează fără o licență bancară. Un astfel de transfer ar afecta momentul în care ar putea surveni nevoile de capital.
            
         ANGAJAMENTELE OFERITE DE AUSTRIA
   
               (80)
            
            
               Austria s-a angajat să se asigure că planul de lichidare prezentat la 29 iunie 2013, astfel cum a fost modificat ultima dată de Austria în comunicarea sa din 27 august 2013, este pus în aplicare în totalitate, inclusiv angajamentele prevăzute în anexă, și în conformitate cu calendarul stabilit în anexa respectivă.
            
         4.   MOTIVE PENTRU INIȚIEREA PROCEDURII
   
   
               (81)
            
            
               Comisia reamintește că a inițiat o procedură oficială de investigare, în temeiul articolului 108 alineatul (2) din tratat, în ceea ce privește compatibilitatea ajutoarelor de restructurare acordate în favoarea HGAA cu piața internă, întrucât, pe baza planurilor de restructurare prezentate anterior, aceasta a avut îndoieli serioase cu privire la faptul că HGAA și-ar putea restabili viabilitatea pe termen lung. De asemenea, Comisia și-a exprimat îndoielile cu privire la asigurarea repartizării corespunzătoare a sarcinilor și la limitarea suficientă a denaturărilor concurenței.
            
         
               (82)
            
            
               Comisia a pus sub semnul întrebării în repetate rânduri capacitatea HGAA de a-și recăpăta viabilitatea (25), exprimând în mod explicit grave îndoieli cu privire la modelul de afaceri (26). De asemenea, Comisia a exprimat îndoieli cu privire la capacitatea HGAA de a-și remunera capitalul în mod suficient, ceea ce reprezintă o condiție prealabilă pentru ca o bancă să fie considerată viabilă (27). În decizia sa de salvare din decembrie 2009, Comisia a solicitat deja statului membru să ia în considerare posibilitatea unei lichidări ordonată a băncii (28).
            
         
               (83)
            
            
               În evaluarea viabilității, Comisia și-a exprimat, în special, îndoielile cu privire la strategia de finanțare (29), calitatea activelor (30) și structurile de control intern (31). În considerentul 37 din decizia de salvare din decembrie 2012, Comisia a exprimat îndoieli cu privire la calitatea activității noi a HGAA.
            
         
               (84)
            
            
               În ceea ce privește repartizarea sarcinilor, decizia de inițiere din 2009 (32) și decizia de salvare din decembrie 2009 (33) menționează o posibilă lipsă de repartizare a sarcinilor între foștii proprietari ai BayernLB și HGAA (GRAWE și landul Carintia). Decizia de deschidere din 2009 menționează la considerentul 102 o lipsă de repartizare a sarcinilor între proprietarii de capital hibrid ai HGAA.
            
         
               (85)
            
            
               Considerentul 41 din decizia de extindere din 2010 pune la îndoială faptul că infuzia de capital realizată de Austria în favoarea HGAA în conformitate cu condițiile din schema austriacă de sprijin financiar este suficient remunerată, întrucât banca a fost considerată ca fiind fundamental solidă de către Austria și, prin urmare, a beneficiat de rate de remunerare mai ieftine decât dacă ar fi fost considerată o bancă aflată în dificultate majoră.
            
         
               (86)
            
            
               În ceea ce privește denaturarea concurenței, Comisia, pe baza planurilor precedente prezentate de Austria, a pus sub semnul întrebării dacă amploarea reducerilor bilanțului va fi suficientă (34) și a solicitat în mod repetat luarea de măsuri care să abordeze denaturările concurenței (35). În contextul unei valori a ajutorului în continuă creștere, Comisia a solicitat în mod repetat luarea de măsuri suplimentare pentru soluționarea denaturărilor concurenței (36).
            
         5.   OBSERVAȚIILE PĂRȚILOR INTERESATE
   
   
               (87)
            
            
               Nu au fost primite observații din partea părților interesate.
            
         6.   OBSERVAȚIILE AUSTRIEI
   
   
               (88)
            
            
               Observațiile Austriei se referă, în principal, la examinarea de către Comisie a ajutorului de stat pentru BayernLB. În decizia sa din 25 iulie 2012 în cazul SA. 28487 (C16/2009) (37) privind ajutorul de restructurare pentru BayernLB, Comisia a concluzionat că garanția acordată de Republica Austria privind lichiditățile în valoare de 2,638 miliarde EUR pe care BayernLB, în contextul operațiunii de salvare din 2009, s-a angajat să le lase la HGAA, reprezintă ajutor de stat în favoarea BayernLB și, prin urmare, a autorizat măsura de ajutor ca fiind compatibilă cu piața internă. La 5 octombrie 2012, Austria a introdus o acțiune în anulare (38) împotriva deciziei respective, susținând că, în special, Comisia nu a reușit să demonstreze de ce măsura ar trebui să fie considerată compatibilă cu piața internă și insistând că măsura nu reprezintă ajutor în favoarea BayernLB.
            
         
               (89)
            
            
               Austria se angajează să se asigure că angajamentele prevăzute în anexă sunt respectate pe deplin.
            
         7.   EVALUARE
   
   Evaluarea ajutorului de restructurare trebuie să ia în considerare toate ajutoarele acordate în favoarea HGAA, începând cu anul 2008.
   7.1.   EXISTENȚA AJUTORULUI
   
               (90)
            
            
               În conformitate cu articolul 107 alineatul (1) din tratat, orice ajutoare acordate de un stat membru sau prin intermediul resurselor de stat, sub orice formă, care denaturează sau amenință să denatureze concurența prin favorizarea anumitor întreprinderi sau a producerii anumitor bunuri, în măsura în care acestea afectează schimburile comerciale dintre statele membre, sunt incompatibile cu piața internă.
            
         
               (91)
            
            
               Calificarea unei măsuri drept ajutor de stat impune îndeplinirea următoarelor condiții: (i) măsura trebuie să fie finanțată prin intermediul resurselor de stat; (ii) trebuie să acorde un avantaj care ar putea favoriza anumite întreprinderi sau producerea anumitor bunuri; (iii) avantajul trebuie să fie selectiv; și (iv) măsura trebuie să denatureze sau să amenințe să denatureze concurența și să poată afecta schimburile comerciale dintre statele membre. Întrucât condițiile sunt cumulative, este necesar ca toate să fie întrunite pentru ca o măsură să fie clasificată drept ajutor de stat.
            
         
               (92)
            
            
               Considerentele 51-56 din decizia de aprobare a schemei de sprijin financiar confirmă că măsurile acordate în cadrul schemei în cauză constituie ajutor de stat. De asemenea, Comisia reamintește că a stabilit deja în considerentele 48-53 din decizia de salvare din 2009, în considerentul 25 din decizia de salvare din iulie 2011 și în considerentul 16 decizia de salvare din decembrie 2012 că toate condițiile prevăzute la articolul 107 alineatul (1) din tratat sunt îndeplinite pentru măsurile de ajutor enumerate la literele (a) și (b) și că măsurile respective constituie, prin urmare, ajutor. Comisia își menține opinia, astfel cum se va explica în continuare.
            
         (a)   Măsurile adoptate de Austria în cadrul schemei de sprijin financiar
   
   
               (93)
            
            
               Toate măsurile acordate în cadrul schemei de sprijin financiar, și anume, recapitalizarea de 900 de milioane EUR și garanțiile de 1,35 miliarde EUR primite în 2008, constituie ajutor de stat, astfel cum se arată la considerentele 51-56 din decizia de aprobare a schemei respective.
            
         (b)   Măsurile suplimentare acordate de Austria
   
   
               (94)
            
            
               În afara schemei de sprijin financiar, Austria a autorizat o recapitalizare de 450 de milioane EUR, o garanție pentru active în valoare de 100 de milioane EUR (care între timp a fost încetată), o garanție pentru active în valoare de 200 de milioane EUR, o creștere de capital în valoare de 500 de milioane EUR sub formă de acțiuni, precum și o garanție privind instrumentele de capital subordonate de rangul 2, cu o valoare nominală de 1 miliard EUR.
            
         
               (95)
            
            
               Atât injecția de capital, cât și garanțiile sunt acordate din resurse de stat, în sensul articolului 107 alineatul (1) din tratat. Acestea sunt acordate unei singure întreprinderi și sunt, prin urmare, selective. Acestea sunt acordate în condiții care nu ar fi disponibile pentru HGAA pe piețe, fapt care nu este contestat de Austria. Având în vedere că HGAA este o întreprindere activă în sectorul financiar, care este deschis unei intense concurențe internaționale, orice avantaj acordat din resurse de stat pentru HGAA are potențialul de a afecta schimburile comerciale dintre statele membre și de a denatura concurența. Aceste constatări au fost deja menționate în considerentul 16 în decizia de salvare din decembrie 2012 și sunt confirmate în prezenta decizie.
            
         (c)   Recapitalizarea din partea BayernLB
   
   
               (96)
            
            
               BayernLB a fost ea însăși recapitalizată de landul Bavaria în 2008 și a utilizat o parte din fonduri pentru recapitalizarea filialei sale, HGAA. Conform considerentului 124 din decizia privind BayernLB, valoarea totală a recapitalizării acordate de landul Bavaria constituie ajutor pentru BayernLB. Deoarece valoarea ajutorului în cadrul unei măsuri nu poate fi luată în calcul de două ori, Comisia concluzionează că recapitalizarea HGAA de către BayernLB nu constituie ajutor de stat în favoarea HGAA. De asemenea, se pare că, la momentul recapitalizării HGAA, BayernLB a acționat pentru a-și proteja investiția în filiala sa, în conformitate cu considerentele economiei de piață, și că decizia sa de a recapitaliza HGAA nu poate fi imputată unui stat membru.
            
         (d)   Măsurile de ajutor contingente
   
   
               (97)
            
            
               Austria solicită autorizarea măsurilor de ajutor pentru a satisface eventualele nevoi în creștere de capital și de lichiditate care, într-un scenariu de criză, s-ar putea ridica la 5,4 miliarde EUR pentru capital și până la 3,3 miliarde EUR pentru lichidități. Posibilele măsuri de ajutor viitoare pentru lichidarea HGAA vor fi acordate din resurse de stat, în sensul articolului 107 alineatul (1) din tratat. Acestea sunt acordate unei singure întreprinderi și sunt, prin urmare, selective. Deoarece sunt acordate în condiții care nu ar fi disponibile pentru HGAA pe piețe, măsurile constituie un avantaj. Având în vedere că HGAA este o întreprindere activă în sectorul financiar, care este deschis unei intense concurențe internaționale, orice avantaj acordat din resurse de stat pentru HGAA are potențialul de a afecta schimburile comerciale dintre statele membre și de a denatura concurența.
            
         
      Concluzie cu privire la valoarea totală a ajutorului
   
   
               (98)
            
            
               Cuantumul total al ajutoarelor acordate în favoarea HGAA de către Austria prin consolidarea de capital se ridică la 3,15 miliarde EUR (inclusiv 300 de milioane EUR de garanții pentru active având același efect ca o injecție de capital). Suma respectivă reprezintă aproximativ 9,6 % din activul ponderat în funcție de risc al HGAA din 2008. De asemenea, HGAA a primit garanții în valoare totală de 1,35 miliarde EUR. În plus, Austria a solicitat autorizarea eventualelor măsuri de ajutor care ar putea deveni necesare pentru a acoperi nevoile viitoare de capital în contextul lichidării HGAA și care, într-un scenariu de criză, ar putea ajunge până la 5,4 miliarde EUR, ceea ce a condus la un cuantum total al ajutorului în termeni de capital și garanții ale activelor în valoare de 8,55 miliarde EUR, echivalând cu 26 % din activul ponderat în funcție de risc. În plus, Austria a solicitat autorizarea măsurilor de lichiditate, în valoare de 3,3 miliarde EUR.
            
         7.2.   COMPATIBILITATEA AJUTORULUI
   7.2.1.   Aplicarea articolului 107 alineatul (3) litera (b) din TFUE
   
   
               (99)
            
            
               Articolul 107 alineatul (3) litera (b) din tratat prevede că ajutorul de stat poate fi considerat compatibil cu piața internă în cazul în care acesta este acordat pentru a „remedia perturbări grave ale economiei unui stat membru”.
            
         
               (100)
            
            
               În temeiul articolului 107 alineatul (3) litera (b) din tratat, ajutorul de stat poate fi considerat compatibil cu piața internă dacă acesta este folosit pentru a „remedia perturbări grave ale economiei unui stat membru”. În pofida unei redresări economice slabe care a stagnat de la începutul anului 2010, Comisia consideră în continuare că cerințele pentru autorizarea ajutorului de stat în temeiul articolului 107 alineatul (3) litera (b) din tratat sunt încă îndeplinite, având în vedere persistența unor tensiuni pe piețele financiare. În iulie 2013, Comisia a confirmat această opinie prin adoptarea Comunicării Comisiei privind aplicarea, de la 1 august 2013, a normelor privind ajutoarele de stat pentru măsurile de sprijin în favoarea băncilor în contextul crizei financiare (39).
            
         
               (101)
            
            
               Banca Centrală a Austriei a confirmat deja, cu o ocazie anterioară, că HGAA a fost o bancă de importanță sistemică pentru piața financiară din Austria și din Europa de Sud-Est, reiterând această opinie prin scrisoarea din 3 decembrie 2012. În lipsa măsurilor de ajutor, autoritățile de supraveghere ar fi putut închide HGAA din cauza încălcării de către aceasta a cerințelor de capital.
            
         
               (102)
            
            
               Închiderea în astfel de condiții a unei bănci considerate de un stat membru ca fiind de importanță sistemică, cum este HGAA, ar putea afecta în mod direct piețele financiare și, prin urmare, întreaga economie a unui stat membru. Având în vedere situația actuală fragilă a piețelor financiare, Comisia continuă, prin urmare, să își bazeze evaluarea măsurilor de ajutor de stat în sectorul bancar pe articolul 107 alineatul (3) litera (b) din tratat.
            
         7.2.2.   Compatibilitatea măsurilor de ajutor
   
   
               (103)
            
            
               Toate măsurile identificate drept ajutor de stat au fost acordate în contextul restructurării și lichidării HGAA. Comunicarea privind restabilirea viabilității și evaluarea măsurilor de restructurare în sectorul financiar, în contextul crizei actuale, în conformitate cu normele privind ajutoarele de stat (40) („Comunicarea privind restructurarea”) stabilește normele aplicabile pentru acordarea de ajutor pentru ajutoarele de restructurare și de lichidare a instituțiilor financiare în contextul crizei actuale. În conformitate cu dispozițiile Comunicării privind restructurarea, pentru a fi compatibilă cu piața internă, în temeiul articolului 107 alineatul (3) litera (b) din tratat, restructurarea unei instituții financiare în contextul actualei crize financiare trebuie (i) să conducă la restabilirea viabilității băncii, (ii) să includă o contribuție proprie suficientă a beneficiarului (repartizarea sarcinilor) și să se asigure de faptul că ajutorul este limitat la minimul necesar și (iii) să conțină suficiente măsuri de limitare a denaturării concurenței.
            
         
      Restabilirea viabilității
   
   
               (104)
            
            
               Astfel cum a indicat Comisia în Comunicarea privind restructurarea, statul membru trebuie să prezinte un plan de restructurare profundă, care arată modul în care viabilitatea pe termen lung a entității va fi restabilită fără ajutoare de stat într-o perioadă de timp rezonabilă, într-un termen de cel mult cinci ani. În conformitate cu punctul 13 din Comunicarea privind restructurarea, viabilitatea pe termen lung se obține atunci când o bancă este în măsură să concureze pe piață pentru obținerea de capital, pe baza calităților sale proprii, în conformitate cu cerințele de reglementare relevante. Pentru ca o bancă să realizeze acest lucru, aceasta trebuie să fie în măsură să își acopere toate costurile și să obțină un nivel adecvat de rentabilitate financiară, luând în considerare profilul de risc al băncii. Punctul 14 din Comunicarea privind restructurarea prevede că viabilitatea pe termen lung necesită ca orice ajutor de stat primit să fie ori rambursat în decursul timpului, ori remunerat conform condițiilor normale de piață, asigurându-se astfel încetarea oricăror forme de ajutor de stat suplimentar.
            
         
               (105)
            
            
               Planurile de restructurare pentru HGAA prezentate anterior nu au permis obținerea unor concluzii posibile privind restabilirea viabilității întregului grup.
            
         
               (106)
            
            
               De asemenea, Comisia observă că finanțarea ieftină provenită din garanții oferite de landul Carintia se va termina în timp și că procesul de recuperare rapidă a economiilor ESE a stagnat.
            
         
               (107)
            
            
               În consecință, banca nu este în măsură să remunereze capitalul său sau să ramburseze capitalul de stat în mod corespunzător și să obțină astfel o restabilire a viabilității până la sfârșitul perioadei de restructurare. Prin urmare, nu pare posibilă restabilirea viabilității pentru HGAA pe o bază de sine stătătoare. În consecință, Comisia concluzionează că îndoielile sale în ceea ce privește restabilirea viabilității nu au fost eliminate.
            
         
               (108)
            
            
               În conformitate cu punctul 9 din Comunicarea privind restructurarea, orice plan de restructurare ar trebui să includă o comparație cu opțiuni alternative, inclusiv o divizare sau o absorbire de către o altă bancă. În cazul în care nu se poate restabili viabilitatea băncii, planul de restructurare ar trebui să indice modalitatea de lichidare ordonată a acesteia. Punctul 21 prevede că lichidarea ordonată sau vânzarea unei bănci aflate în faliment trebuie avută întotdeauna în vedere atunci când o bancă nu poate, în mod credibil, să își restabilească viabilitatea pe termen lung.
            
         
               (109)
            
            
               Autoritățile austriece au prezentat un plan de lichidare care prevede o astfel de strategie de lichidare ordonată. Planul prezentat stabilește vânzarea entităților operaționale, a organismului austriac HBA (pentru care un contract de vânzare-cumpărare a fost deja semnat) și a rețelei ESE, prin intermediul unei proceduri deschise, până cel târziu la sfârșitul lui iunie 2015. Toate celelalte părți rămase sunt incluse într-un proces de lichidare ordonată și controlată. În acest context, Austria se angajează că, începând cu 1 iulie 2013, entitatea italiană HBI nu se va angaja în activități noi. În cazul în care vânzarea unităților ESE operaționale nu este realizabilă până la 30 iunie 2015, acestea nu se vor mai angaja în activități noi și vor fi lichidate. Ca urmare, până cel târziu la 30 iunie 2015, HGAA va înceta să fie o întreprindere activă în sectorul financiar.
            
         
               (110)
            
            
               Vânzarea entităților operaționale va fi realizată prin intermediul unor proceduri deschise, transparente și necondiționate, care vor permite tuturor participanților pe piață interesați să depună o ofertă pentru entități. Astfel de proceduri competitive asigură că cea mai bună ofertă constituie prețul pieței, excluzând astfel ajutorul acordat cumpărătorului (41). În cazul în care Comisia constată existența unui ajutor în favoarea cumpărătorului, aceasta va evalua separat compatibilitatea ajutorului respectiv.
            
         
               (111)
            
            
               În ceea ce privește chestiunea dacă entitățile care vor fi vândute ar putea constitui o continuitate economică a HGAA și, prin urmare, măsurile de ajutor ar putea constitui ajutor pentru entitățile respective, Comisia observă, în primul rând, că nu este clar încă dacă rețeaua ESE va fi vândută în ansamblu unui singur cumpărător sau dacă diferiți cumpărători vor achiziționa părți ale rețelei actuale.
            
         
               (112)
            
            
               Pentru se constata o continuitate economică, printre altele, următorii factori ar putea fi luați în considerare: obiectul transferului, prețul de transfer, identitatea acționarilor sau a proprietarilor întreprinderii care efectuează achiziția și ai întreprinderii inițiale sau logica economică a operațiunii (42).
            
         
               (113)
            
            
               Comisia observă, în primul rând, că ajutorul acordat nu a fost atribuit pentru a soluționa problemele entităților operaționale individuale din Austria sau din țările ESE, ci problemele HGAA în calitate de grup. Niciuna dintre filialele din țările ESE sau HBA nu reprezintă elementul central al activității HGAA, entitățile care urmează a fi vândute reprezentând doar o parte din activele HGAA. De asemenea, modelul de afaceri al entităților care urmează a fi vândute este diferit de modelul de afaceri al HGAA, care a fost un grup bancar internațional bazat pe finanțare ieftină contând în mare parte pe garanții de stat din partea landului Carintia, precum și pe extinderea rapidă beneficiind de potențialul de redresare al piețelor emergente. În viitor, finanțarea filialelor din țările ESE nu va mai depinde de garanțiile de stat, ci se va baza pe finanțare locală (și, în consecință, mai costisitoare), care va necesita o abordare mai prudentă în ceea ce privește marjele și gestionarea riscurilor. În timp ce HGAA s-a concentrat mai degrabă pe afacerile mari și clienții cheie, entitățile care vor fi vândute se vor concentra asupra IMM-urilor. În practică, entitățile care vor fi vândute se vor orienta către o bază de clienți diferită.
            
         
               (114)
            
            
               În plus, Comisia observă că vânzarea entităților operaționale este concepută pentru a maximiza valoarea activelor HGAA înainte de lichidarea sa, în interesul creditorilor săi.
            
         
               (115)
            
            
               Având în vedere obiectul, faptul că acționarii HGAA și entitățile care vor fi vândute nu vor fi identici, precum și logica economică a operațiunii de vânzare, Comisia consideră că, în momentul în care entitățile operaționale sunt vândute și HGAA a încetat să mai existe, nu va exista nicio continuare a activității economice a HGAA.
            
         
               (116)
            
            
               Planul de lichidare prevede că anumite active vor fi eliminate din entitățile operaționale care urmează a fi vândute. Eliminarea va îmbunătăți capacitatea de finanțare a entităților, precum și calitatea medie a activelor din bilanțul rămas, contribuind astfel la tranzacționabilitatea entităților respective.
            
         
               (117)
            
            
               Punctul 21 din Comunicarea privind restructurarea reamintește că stabilirea unei „bănci bune” autonome, pe baza unei combinații a activelor și pasivelor „bune” ale unei bănci existente poate constitui, de asemenea, o cale acceptabilă către restabilirea viabilității, cu condiția ca orice astfel de nouă entitate să nu se afle în poziția de a denatura în mod inechitabil concurența. În acest sens, crearea unui holding ESE sau regruparea anumitor active în afara HBInt, în holdingul ESE, în scopul creării unei unități bancare ESE viabile și tranzacționabile ar putea fi o soluție acceptabilă (43).
            
         
               (118)
            
            
               Problema calității activelor, care rezultă atât din portofoliul preluat, cât și din angajamentele de risc, nu a putut fi soluționată pe baza continuității exploatării din cauza creșterii costurilor de risc și a deprecierilor. Prin urmare, Comisia consideră că planul de lichidare prezentat de Austria bazat pe transferul în creștere al activelor problematice către unitatea de lichidare este strategia corespunzătoare.
            
         
               (119)
            
            
               În ceea ce privește finanțarea preconizată în planul de lichidare, entitățile care vor fi vândute se vor concentra din ce în ce mai mult pe finanțarea la nivel local și vor încerca să își reducă dependența față de finanțarea interbancară acordată de HGAA. Comisia salută modificarea respectivă în strategia de finanțare. Aceasta constată că va exista un angajament de finanțare în curs al HGAA față de entitățile care urmează a fi vândute.
            
         
               (120)
            
            
               În plus, planul de lichidare prevede o reducere semnificativă în ceea ce privește activitățile de leasing ale HGAA, care au fost o sursă majoră de probleme pentru HGAA în trecut, activitățile de leasing având o profitabilitate relativ scăzută în raport cu riscurile acestora și cu cerințele de finanțare. Reducerea va contribui în mod pozitiv la comercializarea entităților operaționale.
            
         
               (121)
            
            
               Comisia concluzionează că nu se poate restabili viabilitatea HGAA și că strategia de lichidare ordonată pentru HGAA, prezentată de Austria, este un mijloc adecvat pentru a gestionarea HGAA, având în vedere că viabilitatea băncii ca atare nu poate fi restabilită.
            
         
      Contribuția proprie și repartizarea sarcinilor
   
   
               (122)
            
            
               Comunicarea privind restructurarea prevede necesitatea unei contribuții adecvate din partea beneficiarului pentru a limita ajutorul la minimum și pentru a preveni denaturarea concurenței și hazardul moral. În acest sens, comunicarea prevede că (i) atât costurile de restructurare, cât și cuantumul ajutorului trebuie să fie limitate și (ii) este necesară o contribuție proprie semnificativă.
            
         
               (123)
            
            
               Comunicarea privind restructurarea prevede că, pentru a menține ajutorul limitat la minimum, banca ar trebui, mai întâi, să își utilizeze propriile resurse pentru a finanța restructurarea. Costurile asociate restructurării nu ar trebui să fie suportate doar de stat, ci și de cei care au investit în bancă. Acest obiectiv este realizat, în special, prin absorbirea pierderilor cu ajutorul capitalului disponibil.
            
         
               (124)
            
            
               În primul rând, toți acționarii anteriori ai HGAA și-au vândut acțiunile către Republica Austria la un preț simbolic de un euro, ceea ce a redus riscul ca măsurile de ajutor să aducă beneficii foștilor acționari. Foștii proprietari au furnizat, de asemenea, HGAA capital sau lichidități, care au fost folosite pentru a acoperi pierderile și pentru a îmbunătăți situația lichidităților.
            
         
               (125)
            
            
               Acționarul majoritar al HGAA la momentul vânzării respective era BayernLB. În total, BayernLB a contribuit cu aproximativ 1,5 miliarde EUR la capital, renunțând la drepturile de proprietate ulterioare, inclusiv la orice perspectivă de remunerare ulterioară. De asemenea, BayernLB a contribuit la HGAA cu lichidități în valoare de aproximativ 4,3 miliarde EUR. În plus, BayernLB s-a confruntat cu o pierdere semnificativă a valorii contabile atunci când și-a vândut acțiunile HGAA, ceea ce contribuie la abordarea hazardului moral în conformitate cu punctul 22 din Comunicarea privind restructurarea.
            
         
               (126)
            
            
               Prin urmare, Comisia consideră că valoarea de repartizare a sarcinilor pentru fostul proprietar BayernLB este semnificativă și adecvată.
            
         
               (127)
            
            
               Această concluzie nu va fi afectată de rezultatul final al litigiului pendinte privind rambursarea creditelor afectate de restanțe către BayernLB. Dacă BayernLB ar cădea în pretenții, suma repartizării sarcinilor ar fi chiar mai ridicată. Dacă BayernLB ar câștiga litigiul, suma repartizării sarcinilor, astfel cum este evaluată în prezenta decizie, nu se va schimba.
            
         
               (128)
            
            
               Contribuția societății GRAWE constă în măsuri în materie atât de capital, cât și de lichidități. Injecția de capital inițială a societății GRAWE în HGAA în valoare de 30 de milioane EUR a fost redusă, între timp, la aproximativ 9 milioane EUR, prin intermediul unei decizii adoptate de Republica Austria, în calitate de acționar unic al băncii, de alocare a capitalului pentru absorbția pierderilor (Kapitalschnitt). De asemenea, GRAWE a acordat lichidități HGAA.
            
         
               (129)
            
            
               Pe baza considerațiilor de mai sus, Comisia concluzionează că repartizarea sarcinilor pentru GRAWE este suficientă.
            
         
               (130)
            
            
               În ceea ce privește landul Carintia, Comisia observă că landul Carintia a contribuit la repartizarea sarcinilor prin injecții de capital care, între timp, au fost reduse în mod considerabil prin reducerea de capital (Kapitalschnitt).
            
         
               (131)
            
            
               Pe baza considerațiilor de mai sus, Comisia concluzionează că repartizarea sarcinilor pentru landul Carintia este suficientă.
            
         
               (132)
            
            
               Faptul că remunerația privind Partizipationskapital pentru GRAWE și landul Carintia este mai mare decât remunerația pentru injecția de capital din partea BayernLB este justificat deoarece BayernLB oferă un alt tip de instrument de capital. Spre deosebire de GRAWE și landul Carintia, aceasta nu au furnizat niciun Partizipationskapital, ci doar a renunțat la toate drepturile care decurg din instrumente de capital și o parte de lichidități. Astfel, BayernLB a suportat un grad mai ridicat de repartizare a sarcinilor, care pare adecvat, întrucât BayernLB a fost proprietarul dominant al HGAA înainte ca Austria să achiziționeze banca.
            
         
               (133)
            
            
               Un alt punct deschis privește remunerarea suficientă a capitalului injectat Partizipationskapital în favoarea HGAA de către Austria în condițiile schemei de sprijin financiar. Trebuie reamintit faptul că, în cadrul schemei de sprijin financiar, au existat două rate ale dobânzii diferite plătibile în funcție de clasificarea băncii ca fundamental solidă sau aflată în dificultate majoră. HGAA a fost considerată fundamental solidă de Austria și, prin urmare, a plătit rate de remunerare mai scăzute decât dacă ar fi fost considerată bancă aflată în dificultate majoră.
            
         
               (134)
            
            
               În această privință, Comisia constată că restul de Partizipationskapital rămâne integral în cadrul HBInt și, astfel, în partea de lichidare a HGAA. Având în vedere că partea de lichidare nu mai este activă pe piață și că nu se poate restabili viabilitatea HGAA (astfel încât HGAA va fi lichidată), Comisia constată că remunerația scăzută poate fi acceptată în cazul de față.
            
         
               (135)
            
            
               Mitarbeiterstiftung Alpe Adria a fost cel mai mic proprietar al HGAA, cu o participație de 0,02 %. Participația sa a fost, de asemenea, vândută pentru un euro în momentul în care Republica Austria a achiziționat HGAA în luna decembrie 2009. Având în vedere pierderea completă a drepturilor acționarilor fără contrapartidă, Comisia consideră că gradul de repartizare a sarcinilor este suficient, în special având în vedere dimensiunea mică a acesteia în raport cu ceilalți proprietari.
            
         
               (136)
            
            
               În ceea ce privește deținătorii de capital hibrid, HGAA a luat o serie de măsuri pentru a asigura repartizarea sarcinilor către aceștia prin răscumpărarea instrumentelor în mod semnificativ sub valoarea nominală sau prin anularea lor în totalitate, ceea ce a generat un efect semnificativ asupra capitalului.
            
         
               (137)
            
            
               De asemenea, Comisia ia act de faptul că multe dintre instrumentele de capital hibride, precum și instrumentele Partizipationskapital generează dividende sau plata cupoanelor numai în caz de profit. Având în vedere lipsa de profitabilitate a băncii în ultimii ani, titularii instrumentelor nu au primit astfel de plăți. În plus, există restricții privind lichidarea dividendelor și a cupoanelor în viitor. În consecință, Comisia consideră că există o repartizare suficientă a sarcinilor pentru titularii instrumentelor respective.
            
         
               (138)
            
            
               Din aceste motive, Comisia concluzionează că planul de lichidare a HGAA prevede o repartizare adecvată a sarcinilor.
            
         
      Limitarea denaturării concurenței
   
   
               (139)
            
            
               În sfârșit, secțiunea 4 din Comunicarea privind restructurarea impune ca planul de restructurare să includă măsuri de limitare a denaturării concurenței. Astfel de măsuri ar trebui să fie adaptate pentru a elimina denaturările pe piețele pe care beneficiarul își desfășoară activitatea în urma restructurării. În cazul de față, trebuie asigurat faptul că entitățile care vor rămâne active pe piață înainte de a fi vândute nu folosesc resurse de stat primite într-o manieră care este în detrimentul concurenților și nu acționează într-un mod care denaturează concurența.
            
         
               (140)
            
            
               În acest scop, Austria se angajează să respecte restricțiile privind activitatea prevăzute în secțiunea 4 din anexă, ceea ce va asigura că, până în momentul vânzării, denaturările concurenței care rezultă din existența și activitățile entităților operaționale sunt menținute pe cât posibil la minimum.
            
         
               (141)
            
            
               Natura și forma măsurilor în materie de concurență depind de două criterii: în primul rând, de valoarea ajutorului și de condițiile și circumstanțele în care a fost acordat și, în al doilea rând, de caracteristicile piețelor pe care beneficiarul își va desfășura activitatea.
            
         
               (142)
            
            
               Comisia reamintește că HGAA a primit ajutor de stat în valoare de 3,15 miliarde EUR în capital și garanții pentru active și 1,35 de miliarde EUR în garanții de lichiditate și, în scopul procesului de lichidare, aceasta ar putea primi, în viitor, ajutor de stat suplimentar până la 5,4 miliarde EUR în capital și 3,3 miliarde EUR în lichidități.
            
         
               (143)
            
            
               Valoarea totală a ajutorului în capital și garanții pentru active s-ar ridica la 8,55 de miliarde EUR, echivalentul a aproximativ 26 % din activul ponderat în funcție de risc al HGAA în valoare de 32,8 miliarde EUR la 31 decembrie 2008. Prin urmare, valoarea ajutorului acordat este deosebit de mare, ceea ce necesită adoptarea unor măsuri adecvate.
            
         
               (144)
            
            
               Punctul 35 din Comunicarea privind restructurarea prevede că măsurile structurale precum cesionările ar trebui să favorizeze intrarea pe piață a concurenților, permițând, în același timp, ca procesul să se desfășoare într-un interval adecvat care menține stabilitatea financiară.
            
         
               (145)
            
            
               Comisia observă că planul de lichidare prevede o lichidare ordonată conform căreia, până cel târziu la 30 iunie 2015, HGAA va înceta să existe ca actor economic activ pe piețe și va lichida efectiv activitățile care nu au fost vândute până în acel moment.
            
         
               (146)
            
            
               În ceea ce privește menținerea activității entităților ESE până la vânzarea acestora, Austria a prezentat o serie de angajamente în ceea ce privește activitățile noi care urmează a fi desfășurate de entitățile respective, pentru a evita o posibilă denaturare a concurenței în perioada până la vânzare.
            
         
               (147)
            
            
               În acest sens, Comisia ia act în mod pozitiv, în special, de restricțiile privind activitățile noi pe care și le-au asumat Austria și HGAA: după luarea în considerare a costurilor de risc și a costurilor de finanțare, ar trebui să se realizeze o rambursare minimă de […] % pe an pentru activitățile noi. Rata minimă de rentabilitate pentru activitățile noi va asigura că entitățile operaționale nu se angajează în practici de tarifare anti-concurențiale, contribuind, în același timp, la profitabilitatea pe termen lung a acestora. În același spirit, banca se angajează să limiteze scadențele pentru activitățile noi, astfel încât transformarea scadenței să contribuie doar în mod limitat la profitabilitate. […] (44) […]. În ceea ce privește […], Austria a acordat un angajament suplimentar de a limita activitatea de […] la clienții evaluați […] sau mai mult și de a nu depăși un volum total de […] EUR. Angajamentul atenuează riscurile asociate devalorizării monedei și restrânge volumul posibil de activitate a băncii pe segmentul de piață respectiv. Pe scurt, restricțiile contribuie la asigurarea viabilității pe termen lung și la limitarea capacității concurențiale a entităților respective.
            
         
               (148)
            
            
               De asemenea, Comisia consideră pozitive angajamentele privind o mai bună gestionare a riscurilor, în special în ceea ce privește modificarea anuală a tuturor expunerilor peste […] EUR și angajamentul conform căruia în segmentele de retail și de finanțare publică, banca va face afaceri cu clienții evaluați […] (45). Angajamentele garantează că activitatea comercială va fi prudentă și că entitățile afectate se vor abține de la o strategie de afaceri cu grad mare de risc. Activitatea se va desfășura astfel încât nevoile de profitabilitate să fie corelate cu considerentele necesare de control al riscurilor. În același timp, angajamentele împiedică, de asemenea,o strategie de extindere agresivă pe piață.
            
         
               (149)
            
            
               Comisia consideră pozitiv obiectivul dublu al angajamentelor descrise în considerentele 147 și 148. În primul rând, acestea contribuie la creșterea atractivității întreprinderii, întrucât nu se desfășoară nicio activitate cu grad mare de risc, iar în al doilea rând, acestea reduc denaturările concurenței prin restricționarea conduitei agresive, limitând astfel activitățile noi.
            
         
               (150)
            
            
               Conform planului de lichidare, toate părțile operaționale ale HGAA vor fi lichidate sau vândute. Austria a acordat un angajament ferm în ceea ce privește vânzarea HBA și a rețelei ESE (parțial sau în întregime), prin faptul că vânzarea trebuie să fie finalizată până cel târziu la data de 30 iunie 2014 și, respectiv, 30 iunie 2015. După data respectivă, toate activitățile noi trebuie să înceteze, iar HGAA va ieși de pe piață, fie din cauza faptului că toate activitățile sunt în proces de lichidare, fie pentru că au fost vândute către un terț în mod transparent. Prin urmare, vânzările/procesul de lichidare a HGAA contribuie în mod semnificativ la limitarea denaturărilor concurenței care rezultă în urma acordării ajutorului, întrucât HGAA ca atare va dispărea de pe piețe.
            
         
               (151)
            
            
               Comisia consideră că situația încă fragilă de pe piețele financiare, în special din țările ESE, justifică termenul prelungit până la 30 iunie 2015 pentru vânzarea entităților din țările respective. Comisia remarcă faptul că activitățile austriece au fost deja vândute și că, în cazul în care vânzarea nu este finalizată până la 30 iunie 2014, activitățile respective vor fi, de asemenea, lichidate.
            
         
               (152)
            
            
               În ansamblu, Comisia constată că, până în 2017, dimensiunea bilanțului rămas și activul ponderat în funcție de risc ale HGAA vor scădea cu aproximativ 85 % (dacă vânzarea reușește conform planificărilor).
            
         
               (153)
            
            
               În plus față de aceste măsuri de anvergură, Comisia notează interdicția privind folosirea sprijinului de stat în scopuri publicitare și o interdicție privind practicile comerciale agresive, asumate de Austria. Comisia salută, de asemenea, interdicția privind achizițiile, care garantează faptul că ajutorul de stat nu va fi folosit pentru a prelua concurenți, ci pentru a deservi scopul căruia îi este destinat, și anume, finanțarea procesului de lichidare.
            
         
               (154)
            
            
               Comisia deplânge respectarea parțială de către Austria a angajamentelor luate în cadrul deciziei de salvare din decembrie 2012. Cu toate acestea, Comisia consideră că încălcarea unora dintre angajamente, care a durat o perioadă limitată de timp, este contrabalansată de divizarea completă și lichidarea băncii.
            
         
               (155)
            
            
               Luând în considerare angajamentele și având în vedere caracterul adecvat al contribuției proprii și al repartizării sarcinilor, astfel cum se prevede în considerentele 122-138, Comisia consideră că există suficiente garanții pentru limitarea denaturărilor potențiale ale concurenței, în pofida nivelului ridicat al ajutorului acordat în favoarea HGAA.
            
         
      CONCLUZII
   
   
               (156)
            
            
               Având în vedere angajamentele prezentate de Austria, se concluzionează că strategia de lichidare este conformă cu Comunicarea privind restructurarea, ajutorul de lichidare este limitat la minimul necesar, iar denaturările concurenței sunt suficient luate în considerare. Prin urmare, ajutorul de lichidare este compatibil cu piața internă în temeiul articolului 107 alineatul (3) litera (b) din tratat,
            
         ADOPTĂ PREZENTA DECIZIE:
   Articolul 1
   (1)   Următoarele măsuri constituie ajutor de stat:
   
               (a)
            
            
               recapitalizarea în valoare de 900 de milioane EUR în cadrul schemei de sprijin financiar;
            
         
               (b)
            
            
               recapitalizarea în valoare de 450 de milioane EUR în cadrul schemei de sprijin financiar;
            
         
               (c)
            
            
               garanțiile de 1,35 miliarde EUR în cadrul schemei de sprijin financiar;
            
         
               (d)
            
            
               garanția pentru active în valoare de 100 de milioane EUR;
            
         
               (e)
            
            
               garanția pentru active în valoare de 200 de milioane EUR;
            
         
               (f)
            
            
               recapitalizarea în valoare de 500 de milioane EUR;
            
         
               (g)
            
            
               garanția de stat pentru instrumentele de capital subordonate de rangul 2, cu o valoare nominală de 1 miliard EUR;
            
         
               (h)
            
            
               un capital contingent pentru lichidarea HGAA până la suma maximă de 5,4 miliarde EUR;
            
         
               (i)
            
            
               susținerea lichidităților contingente până la o sumă maximă de 3,3 miliarde EUR.
            
         (2)   Ajutorul de stat menționat la alineatul (1) este compatibil cu piața internă având în vedere angajamentele prevăzute în anexă.
   Articolul 2
   Austria se asigură că planul de lichidare prezentat la 29 iunie 2013 și completat prin declarația din 27 august 2013 este pus în aplicare pe deplin, inclusiv angajamentele prevăzute în anexă.
   Articolul 3
   Prezenta decizie se adresează Republicii Austria.
   
      Adoptată la Bruxelles, 3 septembrie 2013.
      
         
            Pentru Comisie
         
         Joaquín ALMUNIA
         
            Vicepreședinte
         
      
   
   
      (1)  JO C 116, 23.4.2013, p. 13.
   
      (2)  Titularii certificatelor de participare nu au drept de vot.
   
      (3)  Schema a fost aprobată prin decizia Comisiei din 9 decembrie 2008 în cazul N 557/2008, JO C 3, 8.1.2009, p. 2, Maßnahmen nach dem Finanzmarktstabilitäts- und dem Interbankmarktstärkungsgesetz für Kreditinstitute und Versicherungsunternehmen in Österreich.
   
      (4)  JO C 134, 13.6.2009, p. 31.
   
      (5)  JO L 83, 27.3.1999, p. 1.
   
      (6)  JO C 85, 31.3.2010, p. 21.
   
      (7)  JO C 266, 1.10.2010, p. 5.
   
      (8)  JO C 31, 4.2.2012, p. 13.
   
      (9)  Denumit în continuare SA.32554 (09/C) „Ajutorul pentru restructurare în favoarea Hypo Group Alpe Adria”.
   
      (10)  JO C 59, 28.2.2013, p. 34.
   
      (11)  Nepublicată încă.
   
      (12)  Nepublicată încă.
   
      (13)  A se vedea considerentul 4 și decizia de salvare din decembrie 2009.
   
      (14)  Societățile Norica și HBInt Credit Management sunt, de asemenea, în curs de lichidare, fiecare dintre acestea având investitori străini care dețin 49 %.
   
      (15)  Informații confidențiale.
   
      (16)  Salvarea HGAA de Austria în aceste condiții implică faptul că BayernLB a trebuit să reducă întreaga valoare contabilă a HGAA, în valoare de 2,3 miliarde EUR, și să renunțe la creanțele de la HGAA pentru finanțare, deja furnizate, în valoare de 825 de milioane EUR.
   
      (17)  Între timp, HGAA a încetat plata dobânzilor și a principalului referitoare la anumite împrumuturi ale BayernLB în conformitate cu interpretarea legislației austriece de substituire (Eigenkapitalersatzgesetz). BayernLB contestă decizia respectivă și a inițiat o acțiune în instanță cu scopul de a recupera împrumuturile plus plata dobânzilor, astfel cum a fost convenit inițial. […].
   
      (18)  Kommunikation zur EU – Überarbeiteter Umstrukturierungsplan, Klagenfurt am Wörthersee, 29.6.2013 (Comunicare către UE – Plan de restructurare revizuit, Klagenfurt am Wörthersee, 29.6.2013).
   
      (19)  În plan se explică faptul că poate fi creat un holding ESE independent din punct de vedere juridic sau că anumite părți ale HBInt pot fi divizate (inclusiv liniile de refinanțare), astfel încât să se permită entităților ESE să devină entități operaționale independente.
   
      (20)  În cazul în care finalizarea vânzării nu are loc conform previziunilor, HGAA va încerca în continuare să vândă HBA până la 30 iunie 2014. În cazul în care o astfel de vânzare nu poate fi realizată până la data respectivă, HBA va fi transferată unității de lichidare.
   
      (21)  A se vedea secțiunea IV din anexă, punctul 3.2.2.
   
      (22)  […] se va pune în aplicare în conformitate cu […] prevăzute în tabelul din secțiunea V punctul 3.4 al catalogului de angajamente inclus în anexă. Pentru a asigura o refinanțare […] prin mijloace proprii, HBI […] în cazul în care este necesară prevenirea scăderii depozitelor sub […] sau compensarea unor astfel de scăderi.
   
      (23)  A se vedea nota de subsol 14.
   
      (24)  Astfel cum se explică la nota de subsol 16 […].
   
      (25)  A se vedea, de exemplu, considerentul 92 din decizia de deschidere din 2009, considerentul 66 din decizia de salvare din decembrie 2009, considerentele 31-39 din decizia de extindere, considerentele 39-43 din decizia de salvare din iulie 2011, considerentul 37 din decizia de salvare din decembrie 2012.
   
      (26)  A se vedea, de exemplu, considerentul 31 din decizia de extindere din 2010, considerentul 40 din decizia de salvare din iulie 2011.
   
      (27)  A se vedea, de exemplu, considerentul 39 din decizia de extindere din 2010.
   
      (28)  A se vedea considerentul 65 din decizia de salvare din decembrie 2009.
   
      (29)  A se vedea, de exemplu, considerentele 34 și 38 din decizia de extindere din 2010.
   
      (30)  A se vedea, de exemplu, considerentul 66 din decizia de salvare din decembrie 2009, considerentele 35 și 37 din decizia de extindere din 2010 și considerentul 43 din decizia de salvare din iulie 2011.
   
      (31)  A se vedea, de exemplu, considerentul 36 din decizia de extindere din 2010.
   
      (32)  A se vedea considerentul 102 din decizia de inițiere din 2009.
   
      (33)  A se vedea considerentul 67 din decizia de salvare din decembrie 2009.
   
      (34)  A se vedea considerentul 98 din decizia de inițiere din 2009.
   
      (35)  A se vedea considerentul 98 din decizia de deschidere 2009, considerentul 42 decizia de extindere din 2010.
   
      (36)  A se vedea considerentul 44 din decizia de salvare din iulie 2011, considerentul 38 din decizia de salvare din 2012.
   
      (37)  Înlocuită de decizia Comisiei din 5 februarie 2013, sub același număr, care nu a fost publicată încă.
   
      (38)  Înregistrată drept cauza T-427/12.
   
      (39)  JO C 216, 30.7.2013, p. 1, a se vedea, în special, punctul 6.
   
      (40)  JO C 195, 19.8.2009, p. 9.
   
      (41)  A se vedea punctul 20 din Comunicarea privind restructurarea și punctul 49 din Comunicarea privind aplicarea normelor privind ajutoarele de stat pentru măsurile de sprijin în favoarea băncilor în contextul crizei financiare” („Comunicarea privind sectorul bancar”) (JO C 270, 25.10.2008, p. 8).
   
      (42)  A se vedea cauzele conexe T-415/05, T-416/05 și T-423/05, Grecia și alții/Comisia, Rep., 2010, p. I-4749, punctul 135.
   
      (43)  Comisia constată cu satisfacție că Austria se angajează să se asigure că raportul credite acordate/depozite atrase al entităților care nu sunt alocate pentru lichidare va fi orientat în vederea unei vânzări reușite fie prin direcționarea procesului de credit, fie prin măsuri menite să reducă sintetic sau eficient raportul credite acordate/depozite atrase, a se vedea secțiunea III punctul 4.1.8.
   
      (44)  […].
   
      (45)  Aceasta se referă la 1 an de probabilitate de neplată de […] % sau mai puțin.
   
      ANEXĂ
      
         Observații preliminare
      
      Următoarele angajamente sunt prezentate de Austria exclusiv Comisiei Europene (denumită în continuare „Comisia”) în calitate de destinatar unic și numai în scopurile cazului SA. 32554 (ex C 16/2009). Terții nu se pot baza pe aceste angajamente pentru a pretinde orice fel de drepturi la o anumită procedură din partea Austriei și/sau a grupului de instituții de credit Hypo Group Alde Adria (denumit în continuare „HGAA”).
      Angajamentele furnizate Comisiei de către Austria în scrisoarea de angajamente din 30 noiembrie 2012, care sunt prevăzute în anexa la decizia de aprobare a Comisiei din 5 decembrie 2012, C(2012) 9255 final, se înlocuiesc cu angajamentele prevăzute în secțiunile B.III.3 și B.III.4.
      Cu excepția cazului în care se prevede altfel în cele ce urmează, toate angajamentele se aplică pentru fiecare dintre entitățile operaționale enumerate în secțiunea B.II.1, numai până la reprivatizarea entității relevante în conformitate cu secțiunea B.IV.3.
      
         Angajamente
      
      I.   Punerea în aplicare a planului de restructurare; administratorul fiduciar de monitorizare
      
      Austria se va asigura că planul de restructurare este pus în aplicare pe deplin în termenele corespunzătoare. Austria se angajează să asigure monitorizarea punerii în aplicare a planului de restructurare și a îndeplinirii angajamentelor de către un administrator fiduciar de monitorizare. Numirea, atribuțiile, obligațiile și descărcarea de gestiune a administratorului fiduciar de monitorizare trebuie să aibă loc în conformitate cu procedurile stabilite în secțiunea C.
      II.   Definiții
      
      1.   Entități operaționale
      
      „Entitățile operaționale” care vor fi reprivatizate în conformitate cu secțiunea B.IV.3 sunt următoarele societăți (inclusiv, în fiecare caz, societățile controlate exclusiv de către acestea, direct sau indirect):
      1.1.   HBA
      Hypo Alpe-Adria-Bank AG, Klagenfurt, Austria („HBA”).
      1.2.   ESE/rețeaua ESE
      
                  —
               
               
                  Hypo Alpe-Adria-Bank d.d., Ljubljana, Slovenia („HBS”).
               
            
                  —
               
               
                  Hypo Leasing d.o.o., Ljubljana, Slovenia („HLS”) sau succesorul său legal, creat în cadrul restructurării interne a HGAA, cu condiția ca aceasta să fie pusă în vânzare. Activitatea societății este limitată la leasing de […] și […].
               
            
                  —
               
               
                  Hypo Alpe-Adria-Bank D.D., Zagreb, Croația („HBC”) și filiala sa Hypo Alpe-Adria-Leasing d.o.o., Croația („HAALC”), a căror activitate economică este limitată la […].
               
            
                  —
               
               
                  Hypo Alpe-Adria-Bank d.d., Mostar, Bosnia și Herțegovina („HBFBiH”).
               
            
                  —
               
               
                  Hypo Alpe-Adria-Bank a.d., Banja Luka, Republica Serbia („HBRS”) și filiala sa Hypo Alpe-Adria-Leasing d.o.o., Banja Luka, Republica Serbia („HLRS”), a căror activitate economică este limitată la leasing de […].
               
            
                  —
               
               
                  Hypo Alpe-Adria-Bank a.d., Podgorica, Muntenegru („HBM”).
               
            
                  —
               
               
                  Hypo Alpe-Adria-Bank a.d., Belgrad, Serbia („HBSE”).
               
            2.   Partea de lichidare
      
      În partea de lichidare, lichidarea liniilor de activitate și a portofoliilor nestrategice ale HGAA și Hypo-Alpe-Adria Bank S.p.A., cu sediul social la Udine, Italia („HBI”), trebuie să se realizeze în conformitate cu planul de restructurare, menținându-se, în același timp, capitalul și reducându-se la minimum pierderea de valoare. Toate societățile/entitățile care nu sunt menționate în mod explicit în secțiunea II.1 de mai sus vor fi incluse în partea de lichidare. Aceasta trebuie să includă, printre altele:
      2.1.   Participările de lichidare
      Participațiile nestrategice
      2.2.   Valori mobiliare de lichidare
      
                  —
               
               
                  portofoliul HBInt și liniile de refinanțare pentru filiale (în special ESE, HBI) care rămân în cadrul HGAA;
               
            
                  —
               
               
                  subportofoliile care aparțin băncilor filiale individuale (HBA, HBI, băncile din rețeaua ESE) și HLS transferate în cadrul lichidării;
               
            
                  —
               
               
                  societățile de leasing de lichidare (HLHU, HLUA, HLBG, HLG, HLC, HLMK, HLA, HLM, HETA, HLI, HRSE și HLSE);
               
            
                  —
               
               
                  societățile minoritare (Credit Management, Norica).
               
            2.3.   HBI
      Hypo Alpe-Adria-Bank S.p.A., Udine, Italia („HBI”).
      III.   Angajamente generale
      
      1.   Exercitarea unei politici comerciale prudente, solide și sustenabile
      
      Austria se va asigura că, în timp ce planul de restructurare este pus în aplicare, HGAA aplică o politică comercială prudentă, solidă și sustenabilă, examinează caracterul adecvat al mecanismelor sale interne de stimulare în temeiul normelor legale și de reglementare și se asigură că mecanismele sale de stimulare nu au drept rezultat stimularea asumării unor riscuri necorespunzătoare.
      2.   Transfer de profit
      
      Austria se va asigura că fiecare entitate operațională (și anume, HBA și rețeaua ESE), până la reprivatizarea lor respectivă, va transfera orice profit anual proprietarilor respectivi numai în măsura în care acest lucru este permis de lege și nu conduce la neîndeplinirea gradelor de adecvare a capitalului propriu de reglementare ale entității operaționale respective, aplicabile în momentul transferului de profit, sau la un dezavantaj economic pentru întreprindere. Angajamentul se aplică, de asemenea, mutatis mutandis, oricăror societăți (holdinguri) intermediare, HBI până la lichidarea completă a acesteia, precum și HBInt., atât timp cât aceasta este controlată de Austria.
      3.   Contribuție proprie
      
      Interdicția pe cupoane, stabilită în scrisoarea de angajamente a Austriei din 30 noiembrie 2012 și la nr. 11 din anexa la decizia de aprobare a Comisiei din 5 decembrie 2012, C(2012) 9255 final, se înlocuiește cu următorul angajament:
      3.1.   Nicio plată a dividendului sau a cuponului care nu este prevăzută de lege
      
               
                  3.1.1.
               
               
                  Austria se va asigura că HGAA, în timpul punerii în aplicare a planului de restructurare, nu efectuează nicio plată pentru dividende sau cupoane privind instrumentele de capital emise de rangul 1 și de rangul 2 (inclusiv acțiuni, participații, capital hibrid și capital suplimentar) emise înainte de adoptarea deciziei finale de aprobare, cu excepția cazului în care HGAA este obligată prin lege să efectueze plățile respective, inclusiv fără a utiliza rezerve, sau cu acordul prealabil al serviciilor Comisiei.
               
            
               
                  3.1.2.
               
               
                  Instrumentele de capital menționate mai sus nu includ instrumentele de capital, acțiunile și/sau participațiile deținute de Austria, cu excepția cazului în care plata unui dividend sau a unui cupon privind instrumentele de capital deținute de Austria ar conduce, de asemenea, la o obligație de plată către terți.
               
            
               
                  3.1.3.
               
               
                  Interdicția pe dividende prevăzută la punctul 3.1.1 nu se aplică plăților de dividende efectuate de „societățile minoritare” care nu se implică în publicitate, […] și […], (și anume, două societăți cu scop special în care investitorii externi dețin 49 % din participații; activitatea societăților cu scop special este limitată la deținerea anumitor titluri de valoare și la plata veniturilor din titluri de valoare către HBInt și societățile minoritare sub formă de dividende, a se vedea secțiunea 5.3.4 din planul de restructurare), în cazul în care efectuarea plăților ar conduce la lichidarea uneia dintre societățile respective, având un efect negativ asupra capitalizării totale a HGAA.
               
            3.2.   Nicio utilizare sau răscumpărare a instrumentelor de capital care nu sunt prevăzute de lege
      
               
                  3.2.1.
               
               
                  Austria se va asigura că HGAA, în timpul punerii în aplicare a planului de restructurare, nu dispune de, răscumpără sau încetează înainte de scadență instrumentele de capital în sensul punctului 3.1.1 de mai sus, cu excepția cazului în care HGAA este obligată prin lege să procedeze astfel, inclusiv fără a utiliza rezerve, sau cu acordul prealabil al serviciilor Comisiei.
               
            
               
                  3.2.2.
               
               
                  Cu acordul prealabil al serviciilor Comisiei, aceasta exclude cumpărarea, răscumpărarea și alte modalități de încetare anticipată a instrumentelor de capital, în cazul în care:
                  
                              —
                           
                           
                              acestea nu au drept rezultat o reducere permanentă a gradului de adecvare al capitalului de reglementare al HGAA, iar
                           
                        
                              —
                           
                           
                              plățile efectuate de către HGAA creditorilor în legătură cu încetarea anticipată (de exemplu, preț de răscumpărare, despăgubire) nu depășesc valoarea de piață a instrumentelor la data rezilierii, la care se adaugă, în cazul în care este necesar:
                              
                                          —
                                       
                                       
                                          o primă de maximum 10 % din valoarea de piață; și/sau
                                       
                                    
                                          —
                                       
                                       
                                          o plată nu mai mare decât valoarea în numerar actualizată a dobânzii datorate pe instrument până la scadența originală.
                                       
                                    
                        
            
               
                  3.2.3.
               
               
                  Cu acordul prealabil al Comisiei, determinarea specifică a valorii de piață în sensul de mai sus va corespunde:
                  
                              —
                           
                           
                              în cazul instrumentelor cotate la bursă: prețul mediu al instrumentului sau al instrumentelor comparabile, în cursul lunii care precede publicarea ofertei de răscumpărare a instrumentelor în cauză;
                           
                        
                              —
                           
                           
                              în cazul altor instrumente: valoarea stabilită în alt mod adecvat și verificat de un terț independent care utilizează evaluări ale instrumentului sau ale instrumentelor comparabile.
                           
                        
            4.   Angajamente/restricții comportamentale privind activitățile noi
      
      4.1.   Înlocuirea angajamentelor din data de 30 noiembrie 2013 [anexa la decizia de aprobare a Comisiei din 5 decembrie 2012, C(2012) 9255 final]
      Angajamentele furnizate Comisiei de către Austria în scrisoarea de angajamente din 30 noiembrie 2012, care sunt prevăzute în anexa la decizia de aprobare a Comisiei din 5 decembrie 2012, C(2012) 9255 final, se înlocuiesc cu următoarele angajamente.
      
               
                  4.1.1.
               
               
                  HGAA va limita activitatea nouă în segmentul de finanțare publică la […] și angajamentele de creditare a persoanelor juridice la […] sau mai puțin, cu o probabilitate de neîndeplinire a obligațiilor de plată de un an de […] sau mai puțin pentru finanțarea publică și cea corporativă. De asemenea, toate angajamentele la o valoare de peste […] din segmentul corporativ trebuie să fie garantate în proporție de […] %, în conformitate cu parametrii privind politica internă de credit a HGAA. Excepțiile de la restricțiile menționate mai sus sunt permise în cazul în care autoritatea de reglementare locală impune menținerea anumitor instrumente financiare. În plus, bonurile de trezorerie emise de Republica Serbia și Federația Bosnia și Herțegovina cu o scadență maximă de […] vor fi scutite de restricțiile menționate mai sus, în cazul în care achiziția acestor valori mobiliare […].
               
            
               
                  4.1.2.
               
               
                  HGAA va plăti credite ipotecare noi pentru persoane fizice cu o pondere a creditelor în valoarea garanțiilor ipotecare (LTV) de numai […] % sau mai puțin. Creditele ipotecare noi pentru persoane fizice cu o pondere LTV maximă de […] % sunt permise în cazul în care raportul datorii/venituri al clientului respectiv, definit ca totalul obligațiilor lunare față de HGAA și față de alte instituții financiare (stabilite prin intermediul birourilor de credit locale) împărțit la venitul net lunar, este mai mic sau egal cu […] %. De asemenea, orice împrumut ipotecar nou acordat trebuie să fie eligibil pentru includerea în coșurile de titluri cu garanții constituite în conformitate cu legislația locală privind obligațiunile ipotecare/securitizarea în cazul în care o astfel de legislație există.
               
            
               
                  4.1.3.
               
               
                  Matricea privind costul de finanțare intern pentru fiecare angajament nou (în sensul punctului 4.2) trebuie să fie proporțională cu situația de finanțare a filialei/sucursalei pentru întreaga structură pe termene. Cel puțin, aceasta ar trebui să fie:
                  
                               
                           
                           
                              EURIBOR 3 m + […] % pentru angajamente maxime de […] ani,
                           
                        
                               
                           
                           
                              EURIBOR 3 m + […] % pentru angajamente începând de la […] ani ([…]),
                           
                        
                               
                           
                           
                              EURIBOR 3 m + […] % pentru angajamente mai mari de […] ani ([…]),
                           
                        urmând să fie majorată pentru țările cu o poziție de credit extrem de slabă […]. Pe lângă restricțiile privind scadența la nivel de grup, aplicate în domeniul finanțării publice și al celei corporative (a se vedea punctul 4.1.1), niciun angajament care depășește […] ani nu poate fi pus în aplicare în țările respective. Majorările de finanțare pot fi reduse în cazurile în care activele îndeplinesc criteriile juridice și referitoare la active pentru securitizare și sunt destinate utilizării directe pentru securitizare (de exemplu, ipoteci, leasing financiar, credite acordate IMM-urilor și finanțare publică) pe baza garanțiilor reale utilizabile, verificate de către administratorul fiduciar de monitorizare (între […] și […] bps în funcție de nivelul de garantare, […] bps pentru supragarantare).
               
            
               
                  4.1.4.
               
               
                  După calcularea corespunzătoare a costurilor de finanțare (în conformitate cu punctul 4.1.3) și a costurilor de risc (totalul pierderilor preconizate în legătură cu suma descoperită, după aplicarea unei marje de ajustare suplimentare de […] % privind garantarea), trebuie asigurată o rentabilitate financiară anuală de cel puțin […] % pentru oricare angajament de credit nou (taxele pot fi luate în considerare în calcul). Comisia poate, prin scrisoare de servicii, să ridice obligația unei marje de ajustare suplimentare de […] % pentru a calcula costurile de risc după ce administratorul fiduciar de monitorizare a oferit un aviz motivat conform căruia sistemul băncii de evaluare al garanțiilor existente în ansamblu este adecvat și include deja marjele de ajustare corespunzătoare.
               
            
               
                  4.1.5.
               
               
                  Rentabilitatea financiară în sensul punctului anterior trebuie să fie calculată, în principiu, în funcție de cerințele capitalului de reglementare alocat împrumuturilor specifice. Cu toate acestea, metodologia aplicată în prezent de HGAA pentru calcularea cerințelor de capital pentru un anumit împrumut se bazează pe o abordare economică, în conformitate cu calcularea riscurilor-costurilor. Comisia Europeană poate, prin scrisoarea de servicii, să îi permită HGAA să folosească în continuare abordarea economică pentru calcularea cerințelor de capital pentru anumite împrumuturi după ce administratorul fiduciar de monitorizare a verificat faptul că (i) metodologia este solidă; și (ii) cu condiția ca HGAA să fi stabilit că o cerință echivalentă a rentabilității de capital reglementat de […] % s-ar menține atât la nivel de portofoliu eficient, cât și la nivel de portofoliu țintă.
               
            
               
                  4.1.6.
               
               
                  […] poate fi furnizat clienților numai în cazul în care clientul […]. Excepțiile de la aceasta sunt:
                  
                              —
                           
                           
                              […];
                           
                        
                              —
                           
                           
                              […] se limitează la un volum nominal de activități noi anuale în valoare de […] EUR; fiecare […] acordat în […] trebuie să aibă o evaluare de credit de cel puțin […] sau mai mult (în conformitate cu scala internă de evaluare a creditelor a HGAA).
                           
                        
            
               
                  4.1.7.
               
               
                  HGAA va asigura o monitorizare anuală a modificării și o verificare completă a situațiilor financiare pentru fiecare client cu o expunere mai mare de […] EUR sau echivalent, în vederea verificării de către unitatea de gestionare a riscurilor la sediul social al grupului.
               
            
               
                  4.1.8.
               
               
                  Republica Austria se angajează să asigure că raportul credite acordate/depozite atrase ale entităților operaționale va fi orientat către o vânzare reușită, fie prin direcționarea procesului de credit sau prin alte măsuri menite să reducă raportul credite acordate/depozite atrase (în mod artificial sau efectiv). Republica Austria are cunoștință de faptul că raporturile credite acordate/depozite atrase mai mari de 100 % pot acționa ca un impediment pentru vânzarea cu succes a unei entități.
               
            
               
                  4.1.9.
               
               
                  HGAA va înlocui sau reforma ofițerii de credite și responsabilii cu relațiile de credit în cazul în care au fost constatate deficiențe în ceea ce privește procesul de creditare sau în cazul în care au fost plătite credite la niveluri de profitabilitate sub standard.
               
            
               
                  4.1.10.
               
               
                  HGAA nu va achiziționa participații în întreprinderi sau părți ale întreprinderilor (denumite în continuare „participații”), cu excepția dispozițiilor contrare de mai jos. Cu acordul prealabil al Comisiei, HGAA poate achiziționa participații în cazul în care circumstanțe speciale impun acest lucru pentru a menține sau a asigura stabilitatea financiară sau concurența efectivă. HAA poate achiziționa participații fără acordul prealabil al Comisiei în cazul în care: (i) prețul de achiziție în cauză este mai mic de […] % din totalul bilanțului HGAA la momentul adoptării deciziei de către Comisie, iar (ii) suma tuturor prețurilor de achiziții plătite de HGAA pe parcursul întregii perioade de restructurare (și anume, până în momentul finalizării vânzării rețelei ESE, a se vedea punctul IV) este mai mică de […] % din totalul bilanțului HGAA în momentul adoptării deciziei de către Comisie. Sunt excluse de la interzicerea achizițiilor participațiile gestionate sau dobândite în cursul operațiunilor comerciale normale ale HGAA în legătură cu creditele neperformante sau alte operațiuni bancare.
               
            
               
                  4.1.11.
               
               
                  HGAA nu va utiliza ajutorul acordat în scopuri de promovare.
               
            
               
                  4.1.12.
               
               
                  Punerea în aplicare a măsurilor menționate anterior va fi monitorizată trimestrial de către un administrator fiduciar de monitorizare (a se vedea secțiunea C de mai jos) care raportează Comisiei.
               
            4.2.   Domeniul de aplicare a angajamentelor („restricții privind activitățile noi”), în conformitate cu punctele 4.1.1-4.1.6
      Restricțiile stabilite la punctele 4.1.1.-4.1.6. se vor aplica doar activităților noi, astfel cum sunt definite mai jos:
      4.2.1.   Definiția segmentelor corporativ, de finanțare publică și de retail
      Segmentele de finanțare corporativă și de finanțare publică corespund, în principiu, definițiilor privind segmentele actuale de activitate ale HGAA, cu următoarele modificări:
      
                  4.2.1.1.
               
               
                  Segmentul corporativ este definit astfel:
                  întreprinderi private (cu excepția instituțiilor financiare) care îndeplinesc următoarele criterii de mărime în ceea ce privește încasările și/sau expunerea:
                  
                              —
                           
                           
                              încasări anuale de […] EUR sau mai mari; sau
                           
                        
                              —
                           
                           
                              expunere brută de cel puțin […] EUR, cu excepția Croației, cu un prag de […] EUR. HGAA trebuie să furnizeze administratorului fiduciar de monitorizare elemente de probă cu privire la faptul că pragul de expunere curent datorită căruia segmentul de retail se distinge de segmentul corporativ în Croația se află, într-adevăr, la nivelul de […] EUR în prezent și că schimbarea pragului ar presupune costuri excesive.
                           
                        
            
                  4.2.1.2.
               
               
                  Segmentul de finanțare publică:
                  Segmentul de finanțare publică este definit astfel:
                  
                              —
                           
                           
                              „entități suverane”, și anume, entități care sunt în măsură să își exercite puterile suverane prin emiterea de acte legislative cu caracter obligatoriu sau de alte reglementări obligatorii (state, ministere, autorități de stat/guvernamentale, instituții de securitate socială etc.);
                           
                        
                              —
                           
                           
                              expunerea garantată în mod explicit de entități suverane;
                           
                        
                              —
                           
                           
                              „entități subsuverane”, și anume, autoritățile regionale și locale (state federale, provincii, județe, orașe, municipalități) și entitățile politice ale Republicii Bosnia și Herțegovina, și anume Republica Serbia și Federația Bosnia și Herțegovina; și
                           
                        
                              —
                           
                           
                              entități din sectorul public (1), cu condiția ca acestea să beneficieze de o garanție suverană/subsuverană directă.
                           
                        Orice entitate sau agenție care nu este entitate suverană/subsuverană, astfel cum este definită mai sus, și care nu are o garanție suverană/subsuverană, trebuie să fie tratată drept client (instituțional) corporativ, în conformitate cu normele privind segmentul corporativ (instituțional).
               
            
                  4.2.1.3.
               
               
                  Segmentul de retail:
                  Segmentul de retail este definit astfel:
                  
                              —
                           
                           
                              persoane fizice;
                           
                        
                              —
                           
                           
                              toate formele de IMM-uri, și anume întreprinderile private, lucrătorii independenți și entitățile agricole, indiferent de forma lor juridică, care îndeplinesc următoarele criterii de mărime în ceea ce privește încasările și expunerea:
                              
                                          —
                                       
                                       
                                          încasări anuale mai mici de […] EUR; și
                                       
                                    
                                          —
                                       
                                       
                                          expunere brută mai mică de […] EUR, cu excepția Croației, cu un prag de […] EUR (sub rezerva furnizării de elemente de probă, conform dispozițiilor de la a doua liniuță de la punctul 4.2.1.1 de mai sus).
                                       
                                    
                        
            4.2.2.   Activități noi în cadrul segmentelor corporativ și de finanțare publică
      4.2.2.1.   Definiții generale
      În principiu, o „activitate nouă”, în sensul restricțiilor privind activitățile noi de la punctele 4.1.1-4.1.6, este definită în conformitate cu standardele de raportare a riscului existente ale HGAA și cuprinde, prin urmare, fie:
      
                  —
               
               
                  credite/tranzacții de leasing relevante din punct de vedere al riscului (2), cu un client complet nou (sau cu un grup de clienți aflați în legătură), și anume, o „activitate cu un client nou”; fie
               
            
                  —
               
               
                  majorări ale expunerii la credit/leasing cu clienții existenți (în funcție de produs), și anume, o „activitate cu creștere a expunerii”; și
               
            
                  —
               
               
                  reînnoirile (prelungirile) privind expunerea de credit/leasing cu clienții existenți (în funcție de produs) a căror scadență este mai mare de […], și anume, o „activitate cu prelungire a expunerii” (3).
               
            4.2.2.2.   Criterii suplimentare
      
                  —
               
               
                  În contextul activităților cu creștere a expunerii, activitățile noi trebuie să fie luate în considerare la nivelul tranzacțiilor individuale. Astfel, în cazul în care un client intenționează să își sporească expunerea de numerar și, în schimb, să își reducă expunerea de garantare cu aceeași sumă, creșterea expunerii în numerar este considerată în continuare o activitate nouă.
               
            
                  —
               
               
                  
                     Leasingul financiar trebuie tratat drept credit. Activitățile noi (activitățile cu client nou și activitățile cu creștere a expunerii) trebuie, prin urmare, să fie pe deplin conforme cu noile cerințe de afaceri, prevăzute la punctele 4.1.1-4.1.6 de mai sus.
               
            
                  —
               
               
                  
                     Leasingul operațional trebuie considerat o activitate nouă în sensul punctelor 4.1.1- 4.1.6, având în vedere următoarele considerații:
                  
                              —
                           
                           
                              
                                 ratingul minim de […] și scadența maximă, în conformitate cu restricțiile privind activitățile noi, trebuie respectate;
                           
                        
                              —
                           
                           
                              
                                 garantarea deplină trebuie asumată atât timp cât valoarea reziduală este pe deplin acoperită de valoarea contabilă, cu condiția ca valoarea reziduală să fie suficient de conservatoare; aceasta se aplică în cazul în care valoarea reziduală corespunde unei valori de vânzări probabil mai ridicate (după deducerea costurilor de vânzare) ale elementului subadiacent în documentele contabile ale entității contabile.
                           
                        
            
                  —
               
               
                  Orice angajament de credit care implică linii de credit neangajate ar trebui să adere la noile standarde de creditare, în conformitate cu punctele 4.1.1- 4.1.6.
               
            
                  —
               
               
                  
                     Tranzacțiile în interiorul grupului (de exemplu, refinanțarea băncilor locale, leasingul și alte participări) și activitățile care rezultă din cerințele de gestionare a lichidităților HGAA trebuie contabilizate în segmentul instituțiilor financiare.
               
            4.2.2.3.   Limitări
      Următoarele tranzacții relevante din punct de vedere al riscului nu fac obiectul restricțiilor privind activitățile noi menționate la punctele 4.1.1- 4.1.6:
      
                  —
               
               
                  
                     tranzacțiile cu instituțiile financiare în cadrul portofoliului de lichidități al HGAA, și anume
                  
                              —
                           
                           
                              tranzacții valutare la vedere (și anume, limitele de decontare pe termen de mai puțin de o zi);
                           
                        
                              —
                           
                           
                              riscuri de schimb valutar evidente și swapuri cu scadență de maximum […], cu condiția să fie în vigoare un acord de compensare sau auxiliar (IDSA și CSA) care prevede un prag (expunere negarantată de fond) de cel mult […] EUR;
                           
                        
                              —
                           
                           
                              împrumuturi de pe piața monetară, depozite și operațiuni repo (inverse), fiecare cu o scadență maximă de […], atunci când suma maximă per partener este limitată la un total de […] EUR, iar suma totală acordată în orice moment este limitată la o sumă maximă de […] EUR;
                           
                        
                              —
                           
                           
                              instrumente financiare derivate (swapuri pe rata dobânzii) cu scadență maximă de […], cu condiția să fie în vigoare un acord de compensare sau auxiliar (IDSA și CSA) care prevede un prag (expunere negarantată de fond) de cel mult […] EUR;
                           
                        HGAA trebuie să se asigure că limitele pe contrapartide individuale pentru activitățile instituțiilor financiare sunt aprobate de unitatea de gestionare a riscurilor de la sediul social al grupului, cu o scadență maximă de […];
               
            
                  —
               
               
                  
                     finanțările noi și prelungirile, reînnoirile, restructurările și reprogramările acordate clienților neperformanți (și tuturor clienților din domeniul de competență al reabilitării grupului/grupului operativ local și/sau al reabilitării creditului) cu scopul și perspectiva clar documentată de a le reface performante și/sau de a permite o recuperare finală a expunerii, atât timp cât scadența noii finanțări în acest context este limitată la […]. Orice astfel de tranzacție trebuie să fie documentată corespunzător, inclusiv cu date cantitative care să ateste că aceasta este cea mai bună modalitate de menținere a valorii pentru HGAA mai degrabă decât o simplă întârziere în recunoașterea pierderilor. Ipotezele utilizate pentru evaluarea cantitativă ar trebui să fie suficient de prudente;
               
            
                  —
               
               
                  
                     prelungirile, reînnoirile, restructurările sau reprogramările expunerilor performante existente (4) sau ale clienților performanți existenți (ale grupurilor de clienți aflați în legătură), care sunt justificate în mod obiectiv, în interesul HGAA, și care nu beneficiază de o scadență mai mare de […]. Orice astfel de tranzacție trebuie să fie documentată corespunzător, inclusiv cu date cantitative care să ateste că aceasta este cea mai bună modalitate de menținere a valorii pentru HGAA mai degrabă decât o simplă întârziere în recunoașterea pierderilor. Ipotezele utilizate pentru evaluarea cantitativă ar trebui să fie suficient de prudente;
               
            
                  —
               
               
                  
                     finanțările suplimentare furnizate clienților din grupul/lista locală a țărilor aflate sub supraveghere cu scopul și perspectiva clară, documentată de stabilizare a situației financiare a acestora (inclusiv acoperirea ratei dobânzii și a riscurilor de schimb valutar), prevenind astfel un eveniment de nerespectare a obligațiilor de plată și oferindu-le posibilitatea de a reveni la statutul de performante, atât timp cât acest tip de finanțare nu se acordă peste o scadență de […]. Orice astfel de tranzacție trebuie să fie documentată corespunzător, inclusiv cu date cantitative care să ateste că aceasta este cea mai bună modalitate de menținere a valorii pentru HGAA mai degrabă decât o simplă întârziere în recunoașterea pierderilor. Ipotezele utilizate pentru evaluarea cantitativă ar trebui să fie suficient de prudente;
               
            
                  —
               
               
                  tranzacții
                  
                              —
                           
                           
                              care sunt acoperite pe deplin în numerar, pe deplin aplicabile în scopuri de garantare pentru întreaga durată a contractului de împrumut, negrevate de garanții la creditele existente, cu condiția ca ratingul clientului să nu fie mai mic de […]; SAU
                           
                        
                              —
                           
                           
                              care sunt acoperite pe deplin de o garanție din partea unei instituții financiare (garanție bancară), cu condiția ca ratingul garantului să nu fie mai mic de […];
                           
                        
            
                  —
               
               
                  
                     creșterile expunerilor datorate fluctuațiilor înregistrate în cursurile de schimb valutar, valorile pe piață ale instrumentelor derivate și tarifarea obligațiunilor;
               
            
                  —
               
               
                  
                     conversia împrumuturilor în valută existente în împrumuturi în EUR, în cazul în care moneda în care se ține evidența contabilă a clientului este EUR, kuna sau marca convertibilă, expunerea totală este convertită la cursul valutar al pieței, termenii de garantare pentru HGAA fiind aceiași sau mai buni;
               
            
                  —
               
               
                  activități în care o ofertă (lista termenilor și condițiilor) convenită de unitatea de vânzări și de riscuri locală a fost trimisă către clienții HGAA și acceptată de aceștia înainte de 1 ianuarie 2013, cu condiția ca HGAA să fie obligată din punct de vedere juridic să efectueze plata, acest lucru putând fi dovedit prin documente corespunzătoare;
               
            
                  —
               
               
                  activitățile gestionate folosind fonduri din băncile de dezvoltare și din instituțiile de finanțare supranaționale (de exemplu, BEI, BERD, HBOR, SID etc.), precum și programe de împrumut subvenționate oferite de agenții suverane/subsuverane, cu condiția ca, în ceea ce privește garantarea, să fie respectate un rating limită de […] și o scadență maximă de […]. Astfel de programe de împrumut subvenționate trebuie să aibă caracteristici de atenuare a riscului de credit […], care trebuie confirmate de către administratorul fiduciar de monitorizare înainte de participarea HGAA;
               
            
                  —
               
               
                  
                     finanțări interne (și anume, linii de refinanțare) oferite altor entități HGAA pentru deposedarea de garanții și active în procesul de scoatere la licitație sau la vânzare;
               
            
                  —
               
               
                  
                     reclasificarea contractelor de leasing, și anume, din leasing operațional în leasing financiar, dacă riscul de active al leasingului operațional poate fi complet transformat în risc de credit al contrapartidei (cu alte cuvinte, toate riscurile și beneficiile aferente dreptului de proprietate al activului în regim de leasing sunt transferate de la locator la locatar);
               
            
                  —
               
               
                  
                     îndeplinirea contractelor și a angajamentelor existente (de exemplu, bunuri imobile în construcție, activarea contractelor de leasing instant), cu condiția ca prin contract sau legislația locală să nu se permită posibilitatea anulării angajamentului, parțial sau în totalitate, de exemplu în cadrul uneia dintre dispozițiile contractuale.
               
            4.2.3.   Activități noi în segmentul de retail
      În conformitate cu punctul 4.2.2.1 și în conformitate cu principiile raportării riscului în mod prudent și corespunzător, o „activitate nouă” pentru segmentul de retail este definită după cum urmează:
      
                  (i)
               
               
                  un credit relevant din punct de vedere al riscului sau o tranzacție de leasing (de exemplu, un împrumut sau o linie de credit), care se consideră a fi un produs de leasing sau de creditare a persoanelor fizice și care este acordat pentru prima dată unui client nou sau existent (sau unui grup de clienți aflați în legătură); 
                        SAU
                     
                  
               
            
                  (ii)
               
               
                  pentru produsele retail bazate pe limite, deja deținute de un client obișnuit, cum sunt descoperirile de cont, cărțile de credit și liniile de credit pentru IMM-uri (fondul de rulment), diferența dintre limita nou-acordată (mai mare) și limita veche (mai mică); 
                        SAU
                     
                  
               
            
                  (iii)
               
               
                  pentru amortizarea produselor retail deținute deja de un client, cum ar fi toate formele de credite eșalonate, diferența dintre valoarea creditului nou/acordat (mai ridicată) și valoarea împrumutului vechi (mai mică).
               
            4.2.3.1.   Alte definiții și considerații
      
                  (i)
               
               
                  Până când HGAA va fi în măsură să prezinte un raport privind expunerea suplimentară, în conformitate cu punctul 4.2.3 subpunctele (ii) și (iii), creșterile de expunere pentru clienții existenți (în funcție de produs) sunt considerate activități noi. Pentru clarificare, o scădere a frecvenței tranșelor (de exemplu, de la un tranșe lunare la tranșe trimestriale) este considerată o activitate nouă.
               
            
                  (ii)
               
               
                  Creșterile marginale/nesemnificative ale expunerii (până la […] EUR) cauzate de comisioanele pe tranzacții, de dobânzi/comisioane capitalizate etc., în special în ceea ce privește tranzacțiile enumerate la punctul 4.2.3.2 (de exemplu riscurile valutare, restructurările, consolidările, prelungirile etc.), nu sunt considerate activități noi în niciun caz.
                  
               
            
                  (iii)
               
               
                  În contextul creșterii expunerii în activitatea de retail, existența sau nu a unor activități noi trebuie să fie determinată la nivelul tranzacțiilor luate individual, astfel încât creșterea expunerii pentru un produs (deținut de client) nu poate fi compensată cu scăderi ale expunerii la un alt produs. Compensarea împrumuturilor clienților cu depozitele clienților nu este permisă.
               
            
                  (iv)
               
               
                  
                     Leasingul financiar va fi considerat finanțare a creditului și este, prin urmare, o activitate nouă, în temeiul punctului 4.2.3, făcând obiectul restricțiilor privind activitățile noi.
               
            
                  (v)
               
               
                  
                     Leasingul operațional va fi considerat o activitate nouă în cazul în care se află sub incidența punctului 4.2.3 și face, prin urmare, obiectul restricțiilor privind activitățile noi.
               
            
                  (vi)
               
               
                  
                     Reclasificarea contractelor de leasing (de exemplu, din leasing operațional în leasing financiar) nu este considerată o activitate nouă, cu excepția cazului în care aceasta sporește gradul de expunere la risc al băncii, în termeni economici sau de reglementare.
               
            4.2.3.2.   Limitări/excluderi
      Următoarele tranzacții relevante din punct de vedere al riscului vor beneficia de tratament specific:
      
                  —
               
               
                  toate ofertele pentru împrumuturile acordate clienților înainte de 1 ianuarie 2013nu fac obiectul restricțiilor privind activitățile noi, cu condiția ca acestea să fie acceptate de către client în perioada de acceptare prevăzută de legislația din țara respectivă. Ofertele făcute după 1 ianuarie 2013 trebuie să respecte angajamentele prevăzute la punctul 4.1;
               
            
                  —
               
               
                  împrumuturile acordate clienților folosind fonduri de la băncile de dezvoltare și de la instituțiile de finanțare supranaționale (de exemplu, BEI, BERD, HBOR, SID etc.), precum și programele de împrumut subvenționate de agențiile de asigurare sau de finanțare suverane/subsuverane ori prin fonduri publice nu fac obiectul restricțiilor privind activitățile noi;
               
            
                  —
               
               
                  
                     restructurarea împrumuturilor acordate clienților sau a contractelor de leasing, în cazul în care au fost acordate persoanelor fizice (clienților privați) în valoare maximă de […] EUR, nu sunt considerate activități noi, cu condiția ca gradul de expunere să nu crească. Trebuie respectate următoarele principii:
                  
                              —
                           
                           
                              restructurarea ar trebui să fie întotdeauna neutră din punct de vedere al valorii actualizate nete;
                           
                        
                              —
                           
                           
                              în decursul restructurării, NU poate fi majorată expunerea față de un client;
                           
                        
                              —
                           
                           
                              nicio nouă sumă nu poate fi plătită către client în timpul procesului de restructurare sau în baza obligației de restructurare;
                           
                        
                              —
                           
                           
                              restructurarea unui client obișnuit poate avea loc numai în cazul în care acesta demonstrează capacitatea și disponibilitatea de a rambursa obligația restructurată;
                           
                        
                              —
                           
                           
                              clienții acționați în justiție (de către un terț), sub rezerva măsurilor de respectare a legislației, sau care au o capacitate juridică limitată din cauza unei proceduri legale nu pot fi restructurați.
                           
                        În cazul în care clientul nu este o persoană fizică (client privat), ci un IMM (client corporativ) și, prin urmare, nu face obiectul criteriului de eligibilitate menționat mai sus, se vor aplica normele de restructurare (maximizarea recuperării) și limitările scadenței pentru clienți persoane juridice.
               
            
                  —
               
               
                  
                     Migrația transsegmentală a expunerii existente fără nicio creștere a expunerii nu este considerată o activitate nouă. Aceasta afectează, în special, expunerea pe finanțarea proiectului (de exemplu, construcția de apartamente) efectuată de segmentul corporativ, care este, în ultimă instanță, acoperit/rambursat de clienții obișnuiți, de exemplu atunci când aceștia contractează împrumuturi pentru cumpărarea de apartamente. În acest caz, expunerea a migrat efectiv de la segmentul corporativ la segmentul de retail. Cu toate acestea, se aplică următoarele limitări:
                  
                              —
                           
                           
                              indicatorul LTV maxim admis este de […] %; și
                           
                        
                              —
                           
                           
                              volumul maxim anual de activități noi este limitat la […] % din volumul anual de noi împrumuturi ipotecare retail din fiecare țară.
                           
                        
            
                  —
               
               
                  Creșterile expunerii totale a împrumuturilor destinate persoanelor fizice datorate dobânzilor, comisioanelor sau altor forme de capitalizare a datoriilor (mai ales în contextul creditelor neperformante sau al restructurărilor) nu sunt considerate activități noi.
                  
               
            
                  —
               
               
                  
                     Consolidarea datoriilor pentru clienții de retail (în cadrul entităților contabile sau al grupurilor de conturi HGAA) este considerată parte a restructurării dacă expunerea aferentă este limitată […] EUR ([…] în Croația, dacă sunt acceptate de administratorul fiduciar de monitorizare, a se vedea punctul 4.2.1.3). În cazul în care expunerea este mai mare, se vor aplica limitările de scadență pentru clienții persoane juridice.
                  Cu toate acestea, în cazul în care împrumutul nou consolidat este acordat sub forma unui împrumut destinat persoanelor fizice, iar expunerea este (în mod semnificativ) mai mare decât suma expunerilor împrumuturilor consolidate, diferența de expunere se consideră o activitate nouă, în conformitate cu punctul 4.2.3 subpunctele (ii) și (iii). Cu toate acestea, până la instituirea capacităților de raportare se aplică punctul 4.2.3.1 subpunctul (i).
               
            
                  —
               
               
                  „Suplimentarea împrumuturilor” privind împrumuturile destinate persoanelor fizice nu se consideră activitate nouă, în cazul în care opțiunea de suplimentare a fost acordată în mod explicit în cadrul acordului de împrumut, nu a putut fi anulată de către HGAA și a făcut obiectul exclusiv al anumitor dispoziții contractuale îndeplinite de client, fără însă ca acesta să fie nevoit a trece prin evaluarea pentru un împrumut standard. În cazul altor forme de suplimentări pentru împrumuturile destinate persoanelor fizice, diferența dintre valoarea împrumutului vechi și valoarea împrumutului nou este considerată o activitate nouă, în conformitate cu punctul 4.2.3 subpunctele (ii) și (iii). Cu toate acestea, până la instituirea capacităților de raportare se aplică punctul 4.2.3.1 subpunctul (i).
               
            
                  —
               
               
                  „Riscurile valutare”, și anume, situațiile în care un client obișnuit care trece de la un împrumut în valută (sau de la un împrumut indexat în valută) la un împrumut în monedă locală, fără o creștere substanțială a expunerii (până la […] EUR), nu sunt considerate activități noi. În cazul unei creșteri substanțiale a expunerii, diferența dintre valoarea împrumutului vechi și valoarea împrumutului nou este considerată o activitate nouă, în conformitate cu punctul 4.2.3 subpunctele (ii) și (iii). Cu toate acestea, până la instituirea capacităților de raportare se aplică punctul 4.2.3.1 subpunctul (i).
               
            
                  —
               
               
                  Împrumuturile destinate persoanelor fizice, acordate pentru recomercializare sau releasing ale activelor/garanțiilor deposedate nu sunt considerate activități noi, însă se aplică următoarele limitări:
                  
                              —
                           
                           
                              pentru recomercializarea apartamentelor și a altor bunuri imobiliare, nivelul maxim LTV permis este de […] %, iar volum maxim anual de activități noi este limitat la […] % din volumul anual de noi credite ipotecare retail din fiecare țară;
                           
                        
                              —
                           
                           
                              pentru vehicule și echipament, volumul maxim anual de activități noi este limitat la […] % din volumul anual de activități noi de retail privind vehiculele și echipamentele din fiecare țară.
                           
                        
            
                  —
               
               
                  Îndeplinirea contractelor și a angajamentelor existente (de exemplu, bunuri imobile în construcție, activarea contractelor de leasing instant) nu este considerată o activitate nouă.
               
            IV.   Reprivatizarea entităților operaționale
      
      1.   Reducerea totalurilor din bilanț și a prezenței pe piață
      
      
               
                  1.1.
               
               
                  La 31 decembrie 2008, HGAA era activă ca grup financiar internațional cu 384 de sucursale în douăsprezece țări (Austria, Italia, Slovenia, Croația, Bosnia și Herțegovina, Serbia, Muntenegru, Bulgaria, Germania, fosta Republică iugoslavă a Macedoniei, Ucraina, Ungaria) în sectorul bancar (segmentele de retail, corporativ, finanțare publică) sau de leasing (retail, corporativ, bunuri imobile, autovehicule, echipamente) și de participații, cu un bilanț total de 43,34 miliarde EUR și active ponderate în funcție de risc de 32,83 miliarde EUR.
               
            
               
                  1.2.
               
               
                  Imediat după naționalizarea HGAA, aceasta s-a retras din toate activitățile noi în Bulgaria, fosta Republică iugoslavă a Macedoniei, Ucraina, Ungaria și Germania și a încetat toate activitățile nestrategice. Filialele din țările respective au fost puse în lichidare și în prezent fac obiectul rezoluției ordonate. Noua poziționare strategică a condus la închiderea a 12 din totalul de 18 sucursale existente în „țările de lichidare”, și anume, Bulgaria, fosta Republică iugoslavă a Macedoniei, Ucraina, Ungaria și Germania.
               
            
               
                  1.3.
               
               
                  Activitățile pe piață ale HGAA rămase la 31 decembrie 2012, și anume, „entitățile operaționale” în sensul secțiunii B.II.1, precum și HBI, au înregistrat un bilanț total combinat în valoare de aproximativ 17,54 miliarde EUR și un activ ponderat în funcție de risc în valoare de 11,02 de miliarde EUR, care corespunde la numai aproximativ 40,5 % din bilanțul total al grupului HGAA și 33,6 % din activul ponderat în funcție de risc la 31 decembrie 2008. Din aceste sume,
                  
                              —
                           
                           
                              la 31 decembrie 2012, HBA avea un bilanț total de aproximativ 4,15 miliarde EUR, reprezentând aproximativ 59 % din totalul bilanțului la 31 decembrie 2008 (7,05 miliarde EUR) și doar 10 % din totalul bilanțului grupului HGAA la 31 decembrie 2008 și un activ ponderat în funcție de risc de 1,23 miliarde EUR (HBA la 31 decembrie 2008: 3,392 miliarde EUR);
                           
                        
                              —
                           
                           
                              la 31 decembrie 2012, HBI avea un bilanț total de aproximativ 3,28 miliarde EUR, reprezentând aproximativ 65 % din totalul bilanțului său la 31 decembrie 2008 (5,02 miliarde EUR) și doar 8 % din totalul bilanțului grupului HGAA la 31 decembrie 2008 și un activ ponderat în funcție de risc de 2,54 miliarde EUR (HBI la 31 decembrie 2008: 4,198 miliarde EUR);
                           
                        
                              —
                           
                           
                              la 31 decembrie 2012, rețeaua ESE avea un bilanț total de aproximativ 10,11 miliarde EUR, reprezentând aproximativ 68,5 % din totalul bilanțului la 31 decembrie 2008 (14,775 miliarde EUR) și doar 23 % din totalul bilanțului grupului HGAA la 31 decembrie 2008 și un activ ponderat în funcție de risc de 7,2 miliarde EUR (rețeaua ESE la 31 decembrie 2008: 12,623 miliarde EUR).
                           
                        Clasificarea HBI ca entitate în lichidare în a doua jumătate a anului 2013 reduce totalul bilanțului combinat al entităților operaționale (HBA și rețeaua ESE) cu încă 19 % în comparație cu datele existente, ceea ce înseamnă doar aproximativ 33 % din totalul bilanțului grupului HGAA și 26 % din activul ponderat în funcție de risc la 31 decembrie 2008.
               
            
               
                  1.4.
               
               
                  Celelalte entități operaționale vor fi privatizate cât mai rapid și în cel mai eficient mod posibil, în conformitate cu secțiunea B.IV.3. După privatizarea completă a entităților operaționale, bilanțul HGAA va conține în continuare activități care trebuie lichidate.
               
            2.   Menținerea profitabilității până la reprivatizare
      
      Austria se angajează că HGAA va desfășura activitățile entităților operaționale cu obiectivul de a restabili și a menține profitabilitatea pe termen lung a acestora, în conformitate cu dispozițiile planului de restructurare și anexele la acesta (inclusiv prezenta listă de angajamente). Angajamentul nu împiedică restructurarea entităților operaționale și/sau transferul de active individuale sau de portofolii părții de lichidare, cu condiția ca acest lucru să fie necesar pentru restabilirea, menținerea sau optimizarea perspectivelor de reprivatizare.
      3.   Reprivatizarea cât mai curând posibil
      
      Austria se angajează că entitățile operaționale vor fi reprivatizate în cel mai scurt timp posibil, în conformitate cu prezenta secțiune. Trimiterile din prezenta secțiune B.IV.3 la reprivatizarea entităților operaționale includ reprivatizarea autorizată a unor părți ale entităților operaționale, în cazul în care acest lucru este necesar.
      3.1.   Reprivatizarea
      Se consideră că reprivatizarea unei entități operaționale a avut loc în cazul în care Republica Austria a vândut 100 % din acțiuni sau toate activele entității operaționale în cauză unuia sau mai multor cumpărători care nu sunt controlați de Republica Austria. Reprivatizarea include, de asemenea, vânzarea tuturor acțiunilor deținute direct sau indirect de Austria în entitățile operaționale ca parte a unei oferte publice inițiale în condiții normale de piață.
      3.2.   Data reprivatizării
      Se consideră că reprivatizarea a avut loc la data la care este semnat un contract de cumpărare obligatoriu privind achiziționarea entității operaționale reglementate de dreptul civil privind obligațiile („contract de cumpărare”). În cazul în care părți ale unei entități operaționale sunt vândute mai multor cumpărători, data efectivă a privatizării este data la care este încheiat ultimul contract de cumpărare. În cazul unei oferte publice inițiale, data efectivă de privatizare în timp util este data la care este introdusă pe piață ultima acțiune deținută direct sau indirect de Austria. Cu toate acestea, entitățile vândute printr-o ofertă publică inițială nu mai fac obiectul angajamentelor din secțiunea B.III începând de la data la care sunt introduse pe piață […] acțiuni.
      3.3.   Termenul de reprivatizare
      HBA trebuie să fi reprivatizată până la 31 decembrie 2013, iar rețeaua ESE, până la 30 iunie 2015.
      3.4.   Termenul de executare
      Vânzarea HBA trebuie să aibă loc înainte de […]. Executarea contractelor privind vânzarea rețelei ESE trebuie să aibă loc înainte de […].
      3.5.   Prelungirea termenelor de executare
      În caz de întârzieri din cauza absenței autorizațiilor de vânzare necesare, acordate de o autoritate de supraveghere sau de concurență, Comisia poate accepta prelungirea unui termen de executare pentru vânzarea rețelei ESE, în conformitate cu punctul 3.4, cu încă […]. Austria va depune o cerere în timp util, în orice caz cu cel puțin două săptămâni înainte de expirarea termenului de executare inițial, și va pune la dispoziția Comisiei o confirmare din partea administratorului fiduciar de monitorizare conform căreia întârzierea este determinată exclusiv de autoritatea (autoritățile) de autorizare, precum și o confirmare a faptului că HGAA a luat toate măsurile rezonabile pentru a contribui la executarea contractului de vânzare în termenul inițial.
      3.6.   Schimbarea cumpărătorului
      În cazul în care se constată, după reprivatizarea promptă, dar înainte de expirarea termenului de executare, că un cumpărător al unei entități nu poate îndeplini condițiile de executare sau că nu le poate îndeplini înainte de termenul de executare, vânzarea poate avea loc către un terț, cu acordul Comisiei, cu condiția ca vânzarea să poată fi executată în termenul de executare stabilit pentru prima vânzare.
      3.7.   Nerespectarea termenelor de reprivatizare sau de executare
      În cazul în care nu este respectat termenul de reprivatizare stabilit la punctul 3.3 sau termenul de executare stabilit la punctul 3.4 coroborat cu punctul 3.5, entitatea în cauză trebuie să înceteze activitățile noi din ziua următoare zilei în care expiră termenul. Începând cu data respectivă, dispozițiile din prezenta listă de angajamente care se aplică părții de lichidare se vor aplica entității în cauză.
      4.   Procedura de vânzare
      
      
               
                  4.1.
               
               
                  Austria se angajează că HGAA va iniția procedurile de vânzare necesare pentru reprivatizarea entităților operaționale în timp util și că le va efectua rapid, pentru a permite reprivatizarea cât mai curând posibil.
               
            
               
                  4.2.
               
               
                  Reprivatizarea entităților operaționale va avea loc fie ca parte a unei oferte publice inițiale în condiții normale de piață, fie, în cazul în care acest lucru este permis de lege și nu încalcă secretele comerciale, ca parte a unei proceduri de vânzare deschisă, transparentă și necondiționată, care implică declarațiile și garanțiile obișnuite. Aceasta nu exclude însă negocierile cu părțile interesate identificate în mod specific, înaintea sau în timpul unei astfel de proceduri.
               
            V.   Partea de lichidare
      
      1.   Lichidarea activității existente care își păstrează capitalul și valoarea
      
      
               
                  1.1.
               
               
                  Austria se angajează că HGAA, începând cu data adoptării aprobării finale, va lichida exclusiv activitățile incluse în partea sa de lichidare la data respectivă într-un mod care să păstreze capitalul și valoarea.
               
            
               
                  1.2.
               
               
                  Activele din partea de lichidare vor fi vândute sau lichidate în mod activ și eficient.
               
            
               
                  1.3.
               
               
                  În principiu, activele trebuie să fie vândute în cel mai scurt timp posibil. HGAA se angajează să vândă activele în cel mai scurt timp posibil pentru a realiza cel puțin valoarea contabilă a activelor din vânzări, cu excepția cazului în care prețul de vânzare este considerat în mod evident inadecvat pe baza unei evaluări obiective și de necontestat.
               
            
               
                  1.4.
               
               
                  Toate activele care nu pot fi vândute conform punctului 1.3 vor expira la termen.
               
            2.   Nicio activitate nouă în partea de lichidare
      
      
               
                  2.1.
               
               
                  Austria se angajează că, începând cu data adoptării aprobării finale, nu va fi încheiată nicio activitate nouă în partea de lichidare. Cu excepția dispozițiilor contrare prevăzute mai jos, la punctele 2.2 și 2.3, începând cu data respectivă, toate societățile HGAA, cu excepția entităților operaționale, vor lichida numai activitățile lor existente la acea dată.
               
            
               
                  2.2.
               
               
                  Prelungirile contractelor cu clienții existenți sunt în continuare permise în etapa de lichidare în cazul în care există o perspectivă realistă și plauzibilă, întemeiată pe elemente de probă corespunzătoare, că o prelungire va îmbunătăți serviciile viitoare sau utilizarea viitoare a finanțării. Prelungirile nu vor fi acordate pe o perioadă mai mare de […]; excepțiile justificate cu perioade de prelungire mai îndelungate vor fi dezvăluite administratorului fiduciar de monitorizare și vor fi susținute corespunzător cu elemente de probă în fiecare caz. Inclusiv la sfârșitul perioadei de restructurare, toate activitățile de lichidare trebuie să fie încheiate cât mai curând posibil.
                  Următoarele sunt în continuare admisibile:
                  
                              —
                           
                           
                              tranzacțiile necesare în contextul gestionării lichidităților în procesul de lichidare, și anume, tranzacțiile cu banca centrală;
                           
                        
                              —
                           
                           
                              gestionarea coșurilor în procesul de lichidare, în cazul în care nu este tranzacționat niciun activ nou de afaceri, cu excepțiile prevăzute de regula de la liniuța 4;
                           
                        
                              —
                           
                           
                              tranzacțiile derivate care sunt necesare pentru a gestiona rata dobânzii, riscurile valutare și riscurile de credit aferente portofoliului existent, de exemplu swapurile de active, cu condiția ca acestea să reducă poziția riscului de piață global al HGAA;
                           
                        
                              —
                           
                           
                              tranzacțiile care sunt necesare din motive de reglementare sau din alte motive juridice, inclusiv achiziția, deținerea și vânzarea de titluri de valoare autorizate pentru gestionarea coșurilor și a lichidităților HGAA;
                           
                        
                              —
                           
                           
                              activitatea încheiată de entitatea de lichidare pentru propria refinanțare, inclusiv pentru noi emisiuni și răscumpărarea datoriilor;
                           
                        
                              —
                           
                           
                              achiziționarea bunurilor mobile și imobile în contextul licitațiilor sub control judiciar și extrajudiciar și al transferului privat pentru a intra în posesia de titluri de valoare;
                           
                        
                              —
                           
                           
                              îndeplinirea contractelor și a angajamentelor existente (de exemplu, bunuri imobile în construcție, activarea contractelor de leasing instant, reclasificarea leasingurilor financiare în leasinguri operaționale și invers);
                           
                        
                              —
                           
                           
                              re-leasing de active (pe termen scurt și mediu), în cazul în care activele nu se pot vinde pe termen scurt și nu se poate conserva valoarea, pentru a reduce sau a evita costurile (întreținere etc.).
                           
                        În plus, rămân autorizate tranzacțiile cu societățile grupului HGAA (cu condiția ca scopul acestora să fie prelungirea liniilor de refinanțare) și operațiunile cu cumpărători de active HGAA (participații, portofolii etc.), care sunt realizate în vederea reprivatizării și sunt necesare pentru vânzarea cu succes a entităților/activelor în cauză (de exemplu, finanțarea vânzătorului, extinderea de către HGAA a garanțiilor reale acordate, cum ar fi garanțiile, în favoarea cumpărătorului etc.).
               
            
               
                  2.3.
               
               
                  În cazul angajamentelor a căror performanță este afectată, entitatea de lichidare poate, ca parte a procesului de redresare și de rezoluție, să efectueze ajustări asupra tranzacției cu respectivul debitor al angajamentului de referință în cauză, cu condiția ca măsurile să poată conserva valoarea sau reduce riscurile fără a provoca denaturarea concurenței, trebuind prezentate în scris administratorului fiduciar de monitorizare în fiecare caz. Ajustările la tranzacție sunt modificările la angajament, de exemplu ajustările la rata dobânzii, amânările, schimbarea scadenței, ipoteza unei obligații, prelungirile și conversia datoriei, de exemplu, prin încheierea de noi contracte de credit pentru aceeași sumă, modificări aduse garanțiilor reale sau schimbări aduse indicatorilor financiari ori renunțarea la anumite efecte juridice ale indicatorilor financiari. Ajustările menționate la prezentul punct pot beneficia de o extindere a scadenței de […]; ajustările care depășesc acest termen pot fi efectuate doar în baza aprobării primite din partea administratorului fiduciar de monitorizare.
               
            
               
                  2.4.
               
               
                  În plus, (finanțarea) cheltuielilor privind creșterile directe ale activelor care urmează a fi vândute este autorizată dacă acest lucru permite creșterea semnificativă a șanselor de comercializare. Aceasta se referă, în special, la taxele judiciare și taxele administrative (de exemplu, pentru corecțiile aduse la cartea funciară locală) și, în cazuri individuale, la modificările structurale/tehnice aduse la activele individuale, pentru care este necesar acordul administratorului fiduciar de monitorizare.
               
            3.   Lichidarea HBI
      
      Pentru a evita denaturarea pieței în timpul rezoluției fluxurilor de ieșire și a băncii de retail HBI, precum și pentru a proteja HBI împotriva cerințelor suplimentare de lichidități rezultate, i se vor aplica următoarele dispoziții:
      
                  3.1.
               
               
                  HBI nu va tranzacționa activități noi, cu excepția cazului în care se prevede altfel în cele ce urmează.
               
            
                  3.2.
               
               
                  Activele HBI vor fi reduse progresiv prin intermediul vânzărilor de portofolii sau de active individuale, al tranzacțiilor de restructurare (și anume, transferurile de portofolii și/sau de active către entitatea de lichidare) și, de asemenea, prin amortizarea activelor existente.
               
            
                  3.3.
               
               
                  Lichidarea treptată a pasivului din bilanțul HBI va urma lichidării activelor din bilanțul său și va fi stabilită de către aceasta din urmă. În consecință, pasivul HBI va fi redus proporțional cu reducerea activelor.
               
            
                  3.4.
               
               
                  În prezent, pentru lichidarea HBI, cele mai importante măsuri planificate sunt:
                  
                              —
                           
                           
                              reducerea bilanțului total actual de aproximativ 3 miliarde EUR cu aproape […] % până la sfârșitul anului 2013 prin continuarea transferurilor de portofoliu către entitatea de lichidare locală (HLI);
                           
                        
                              —
                           
                           
                              reducerea bilanțului total al sumelor care trebuie primite până la scadența contractuală, în valoare de aproape […] EUR la aproximativ […] EUR până la sfârșitul anului 2018;
                           
                        
                              —
                           
                           
                              […]
                              
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                    
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                    
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                    
                        
            
                  3.5.
               
               
                  Pentru a asigura propria refinanțare a […] din partea HBI în procesul de lichidare și pentru a evita nevoia de lichidități suplimentare, HBI poate […], cu condiția ca acest lucru să fie necesar pentru a preveni sau a compensa o reducere a […] existent.
               
            
                  3.6.
               
               
                  HBI va oferi/accepta depozite numai la ratele nominale ale dobânzii sub rata medie a celei mai bune rate de referință oferite în aceeași perioadă de primii cinci concurenți neasistați ai HBI […] pentru produse similare.
               
            
                  3.7.
               
               
                  […].
               
            
                  3.8.
               
               
                  Cu excepția dispozițiilor contrare menționate anterior, dispozițiile privind lichidarea de la punctele V.1 și V.2 se aplică mutatis mutandis lichidării HBI.
               
            2.   Administratorul fiduciar de monitorizare
      
      I.   Numirea
      
      
               
                  1.
               
               
                  Austria se va asigura că HGAA numește, în conformitate cu următoarele dispoziții, un administrator fiduciar de monitorizare (denumit în continuare „administrator fiduciar”) care trebuie să efectueze sarcinile și îndatoririle menționate la secțiunea C.II.
               
            
               
                  2.
               
               
                  Administratorul fiduciar trebuie să fie independent de HGAA, să nu devină în niciun moment expus unui conflict de interese și să dețină cunoștințele de specialitate necesare pentru îndeplinirea mandatului său. Administratorul fiduciar trebuie să fie remunerat de către HGAA astfel încât aceasta să nu afecteze îndeplinirea în mod eficient și independent a mandatului său. În măsura permisă de lege, cheltuielile legate de administratorul fiduciar vor fi suportate de HGAA, în caz contrar acestea fiind suportate de Austria.
               
            
               
                  3.
               
               
                  Cu acordul Comisiei, administratorul fiduciar deja numit pentru îndeplinirea angajamentelor prevăzute la punctul 12 din anexa la decizia de aprobare a Comisiei din 5 decembrie 2012, C(2012) 9255 final, […], va continua să acționeze în calitate de administrator fiduciar. În cazul în care Comisia impune numirea unui alt administrator, se aplică următoarele principii:
                  
                              3.1.
                           
                           
                              Austria se angajează că HGAA va comunica numele uneia sau mai multor persoane în calitate de administrator fiduciar într-un interval adecvat. Propunerile trebuie să conțină suficiente informații despre persoanele respective în ceea ce privește îndeplinirea criteriilor de conformitate (secțiunea C.I.2). Numirea unui administrator fiduciar propus de HGAA face obiectul aprobării de către Comisie, care poate refuza aprobarea acestuia numai în cazul în care administratorul fiduciar propus este în mod clar inadecvat.
                           
                        
                              3.2.
                           
                           
                              În cazul în care Comisia respinge toți administratorii fiduciari propuși de către HGAA, Austria se angajează să garanteze că HGAA va prezenta numele uneia sau mai multor altor persoane în termen de patru săptămâni de la data notificării în acest sens, în conformitate cu cerințele și procedura stabilite la secțiunile C.I.2 și C.I.3. În cazul în care toți administratorii fiduciari nou-propuși sunt respinși de Comisie, Comisia va desemna un administrator fiduciar pe care HGAA îl va numi ulterior.
                           
                        
            II.   Sarcinile și obligațiile administratorului fiduciar
      
      
               
                  1.
               
               
                  Sarcina administratorului fiduciar este să monitorizeze punerea în aplicare completă și în timp util a planul de restructurare al HGAA și respectarea angajamentelor, precum și să îndeplinească obligațiile specifice prevăzute în lista de angajamente (de exemplu, la secțiunea D.I). Comisia poate solicita explicații și clarificări de la administratorul fiduciar.
               
            
               
                  2.
               
               
                  Administratorul fiduciar va prezenta rapoarte trimestriale către Comisie privind punerea în aplicare a planului de restructurare și respectarea angajamentelor. În acest scop, la încheierea fiecărui trimestru, administratorul fiduciar va prezenta Comisiei, Austriei și HGAA un proiect de raport scris privind punerea în aplicare a planului de restructurare și respectarea angajamentelor. Dacă este necesar, Comisia poate specifica domeniul de aplicare a raportului mai în detaliu.
               
            
               
                  3.
               
               
                  Comisia, Austria și HGAA pot prezenta observații cu privire la proiectul de raport în termen de două săptămâni de la data primirii acestuia („termen de prezentare a observațiilor”). În termen de patru săptămâni de la termenul de prezentare a observațiilor, administratorul fiduciar va prezenta Comisiei raportul final, care va include toate observațiile. De asemenea, administratorul fiduciar va trimite Austriei și HGAA o copie a raportului final.
               
            III.   Sarcinile și obligațiile Austriei și HGAA
      
      Austria se va asigura că, pe durata punerii în aplicare a aprobării finale, Comisiei și administratorului fiduciar li se oferă acces nerestricționat la toate informațiile necesare pentru a monitoriza punerea în aplicare a aprobării finale. HGAA va sprijini administratorul fiduciar prin elaborarea și punerea la dispoziție rapidă a informațiilor. Comisia și administratorul fiduciar pot solicita HGAA și Austriei explicații și clarificări. Austria și HGAA vor coopera pe deplin cu Comisia și administratorul fiduciar în ceea ce privește monitorizarea punerii în aplicare a aprobării finale.
      IV.   Înlocuirea și descărcarea de gestiune a administratorului fiduciar
      
      
               
                  1.
               
               
                  În cazul în care administratorul fiduciar nu își îndeplinește atribuțiile și obligațiile sau nu (mai) îndeplinește criteriile de competență (secțiunea C.I.2), administratorul fiduciar poate fi destituit de HGAA cu acordul Comisiei sau, în cazul unei cereri justificate corespunzător adresate de către Comisie, după audierea administratorului fiduciar, acesta trebuie să fie destituit de HGAA. În cazul în care administratorul fiduciar este destituit, acesta trebuie să fie înlocuit cu un nou administrator fiduciar. Noul administrator fiduciar trebuie să fie numit în conformitate cu procedura menționată în secțiunea C.I.
               
            
               
                  2.
               
               
                  În cazul în care administratorul fiduciar este destituit, acestuia i se poate solicita să continue în funcție până la numirea unui nou administrator fiduciar. Administratorul fiduciar destituit trebuie să predea noului administrator fiduciar toate informațiile relevante. Activitatea administratorului fiduciar destituit se va încheia doar după ce acesta a fost eliberat de îndatoririle sale de către HGAA, cu acordul Comisiei.
               
            2.   Dispoziții finale
      
      I.   Raportarea privind alte ajutoare de stat
      
      
               
                  1.
               
               
                  Republica Austria se angajează să nu mai acorde ajutoare societăților din cadrul grupului HGAA care nu sunt incluse în procesul de lichidare, cu excepția cazului în care ajutorul deservește cerințele de reglementare, iar acest lucru este confirmat de către autoritatea de reglementare. Republica Austria se angajează, de asemenea, să informeze Comisia fără întârziere cu privire la orice alte măsuri de ajutor în favoarea HGAA până la punerea în aplicare deplină a planului de restructurare.
               
            II.   Soluționarea litigiilor
      
      
               
                  1.
               
               
                  În cazul unui conflict între angajamentele Austriei și obligațiile legale ale HGAA, Austria se angajează că HGAA va notifica administratorul fiduciar fără întârziere și că va propune o alternativă la soluționarea conflictului.
               
            
               
                  2.
               
               
                  După primirea unei propuneri alternative, însoțită de documente corespunzătoare, din partea HGAA, administratorul fiduciar va examina cât mai rapid posibil, în consultare cu Comisia, dacă propunerea alternativă este adecvată, având în vedere aprobarea finală și obligațiile legale specifice ale HGAA în cauză. În cazul în care propunerea este adecvată, serviciile Comisiei vor lua măsurile necesare în conformitate cu procedurile aplicabile.
               
            III.   Clauză de consultare
      
      Ca răspuns la o cerere justificată suficient susținută de elemente de probă din partea Austriei, Comisia poate, în consultare cu administratorul fiduciar, să acorde o prelungire a termenelor stabilite în angajamente, cu condiția ca un anumit rezultat să fie promis în termenul stabilit, precum și să anuleze, să modifice sau să înlocuiască una sau mai multe dintre obligațiile și condițiile prevăzute în prezentele angajamente.
      
         (1)  Entități controlate în mod direct de entități suverane/subsuverane sau legate din punct de vedere economic de entități suverane/subsuverane.
      
         (2)  Termenul „activitate relevantă din punct de vedere al riscului” este definit conform principiilor de credit ale grupului și, prin urmare, include orice activitate de credit/leasing care implică riscuri de contrapartidă și/sau de delcredere.
      
         (3)  Chiar dacă prelungirile cu o scadență maximă de […] nu fac obiectul restricțiilor privind activitățile noi, în conformitate cu dispozițiile de la punctele 4.1.1-4.1.6, astfel de tranzacții trebuie, cu toate acestea, să adere strict la politicile în materie de risc ale HGAA, precum și la celelalte reglementări relevante.
      
         (4)  Conform metodologiei de măsurare a expunerii HGAA, aceasta înseamnă că partea neutilizată din împrumuturile de cadru angajate existente nu va fi considerată o activitate nouă.